APAKAH MUKHRIZ TERPAKSA DIPECAT AKHIRNYA?

Persoalan demi persoalan terus timbul dalam kemelut mahu menukar Menteri Besar Kedah yang berlarutan sejak lebih seminggu lalu apabila kini 15 Adun pembangkang pula akan dipanggil mengadap Jemaah Pemangku Sultan Kedah, petang ini.
Kenapa wakil pembangkang mahu dipanggil sedangkan daripada 21 Adun BN yang ada, 19 daripadanya sudah dipanggil mengadap secara individu oleh Jemaah Pemangku Sultan Kedah semalam?
Apa kaitannya Adun pembangkang dalam kemelut mahu menukar Mukhriz Mukhriz jika benar 19 daripada 21 Adun BN sudah menyetujuinya?
Daripada 21 Adun BN, hanya Mukhriz dan Aminuddin Omar yang tidak menandatangani akuan bersumpah itu.
Apakah ini bermakna daripada 19 Adun yang dipanggil semalam, tidak semuanya didapati bersetuju dengan pertukaran Mukhriz Mahathir apabila diminta berterus terang di depan Jemaah Pemangku Sultan Kedah walaupun masing-masing sudah menandatangani akuan bersumpah sebelum itu?
Logiknya kalau kesemua 19 Adun itu sudah seia-sekata mahu Mukhriz ditukar, tiada alasan lagi untuk menangguhkan pertukaran Menteri Besar Kedah yang baru kerana komposisi baru Adun akan menjadi 19-15-2.
Adakah disebabkan Jemaah Pemangku Diraja Kedah mendapati belum cukup majoriti yang jelas yang mahukan Mukhriz ditukar, lalu mereka memutuskan untuk mengetahui ke arah mana sokongan Adun-Adun pembangkang pula?
Bagaimana nanti jika kesemua 15 Adun pembangkang mahukan Mukhriz terus kekal sebagai Menteri Besar?
Jika daripada 19 Adun BN sudah berpecah, manakala 15 Adun pembangkang pula sekata menyokong Mukhriz, apakah nanti bermakna Jemaah Pemangku Sultan Kedah akhirnya akan memutuskan tiada keperluan sebarang pertukaran Menteri Besar di negeri itu?
Adakah UMNO akhirnya terpaksa memecat Mukhriz bagi meneruskan keegoan membuang anak Tun Mahathir itu?
Ahh…beranikah Najib? (SH 02/02/2016).

0

0

votes
Article Rating
Kongsikan artikel ini


REPUTASI NEGARA TERUS MERUDUM

Ini di London…
Ini pula di Malaysia…(SH01/02/2016).

0

0

votes
Article Rating
Kongsikan artikel ini


SIAPA PULA SELEPAS SWITZERLAND?

Walaupun kedudukan Najib Razak kelihatan selamat di dalam negara berikutan keputusan Peguam Negara membebaskannya daripada sebarang salah laku jenayah berkaitan kemasukan wang beribu-ribu juta ke akaun peribadinya, isu berkaitan 1MDB nampaknya belum berakhir lagi.
Ini berikutan pejabat Peguam Negara Switzerland tiba-tiba mendedahkan telah menemui bukti berkaitan pemindahan wang yang mencurigakan berjumlah kira-kira RM16,800 juta yang dikaitkan dengan 1MDB melalui institusi kewangan negara itu.
Sehubungan itu, bukti penting tersebut akan diserahkan kepada pejabat Peguam Negara Malaysia dalam masa terdekat ini, sambil Peguam Negara Switzerland berharap bantuan selanjutkannya akan diberikan bagi menentukan kebenaran tentang penemuan tersebut.
Sementara kita semua menanti-nanti apakah bukti penting yang dimiliki oleh pejabat Peguam Negara Switzerland itu, Ahli Parlimen Petaling Jaya Utara, Tony Pua semalam segera menyoal apakah derma RM2,600 juta yang masuk ke akaun peribadi Najib merupakan sebahagian daripada wang yang ditransaksi secara haram yang berjumlah RM16,800 juta itu?
Sehingga ini, soalan Tony Pua itu belum lagi dijawab sama ada oleh 1MDB mahu pun Peguam Negara, Apandi Ali.
Berkaitan penemuan oleh pihak berkuasa Swirzerland pula, 1MDB hanya memberikan “jawapan selamat”  iaitu mereka tidak pernah dihubungi oleh mana-mana pihak untuk bertanyakan lebih lanjut berkaitan perkara itu.
Tetapi, agak pelik mengapa 1MDB tidak berani menyanggah secara terang-terang penemuan bukti yang diperolehi oleh Peguam Negara Switzerland itu sebagaimana yang kerap dilakukan sebelum ini demi memperlihatkan syarikat itu benar-benar tidak ada “kong-kali-kong” dalam urusniaganya.
Persoalan juga timbul, apakah transaksi haram yang ditemui oleh Peguam Negara Switzerland itu turut sama dapat dikesan oleh Ketua Audit Negara yang sedang melakukan audit terhadap 1MDB?
Begitu juga, apakah isu berkaitan wang sebanyak RM16,800 juta itu akan turut menjadi fokus kepada Jawatankuasa Kira-Kira Wang Negara atau PAC yang sedang dalam proses menyiasat syarikat pelaburan yang ditubuhkan oleh Najib itu?
Dengan penemuan bukti oleh Peguam Negara Switzerland itu, pastinya ramai yang kembali terjaga dan menggigau di tengah-tengah malam memikirkan nasib dan ketentuan takdir di masa hadapan.
Apatah lagi, menurut seorang peguam, N Sivananthan, adalah amalan biasa bagi pihak pendakwaan di Switzerland membuat pengumuman secara terbuka sesuatu kes jenayah berprofil tinggi kerana mereka mengamalkan ketelusan yang tinggi serta untuk memastikan orangramai mengetahui setiap perkembangan kes yang sedang disiasat.
Dalam hal ini, sebagaimana yang sudah sudah dinyatakan semalam, Peguam Negara Malaysia haruslah mengotakan janjinya untuk memberi kerjasama sewajarnya kepada rakan sejawatannya di Switzerland bagi menegakkan kebenaran dan keadilan berkaitan transaksi wang yang mencurigakan itu.
Bermakna, sebarang hasilnya nanti, setelah bukti itu diserahkan kepada Peguam Negara kita, ia pasti akan didedahkan secara terbuka sekali lagi kepada seluruh dunia.
Tidak semestinya penemuan itu menjurus berkaitan Najib, tetapi tentulah apa saja bukti salah laku berkaitan 1MDB akan memberikan tempias kepadanya juga.
Selain itu, apakah setelah Switzerland, pihak berkuasa negara-negara lain seperti London, Hong Kong, Perancis, AS,  Singapura dan sebagainya akan turut menemui bukti-bukti yang mencurigakan juga berkaitan 1MDB selepas ini?
Jika itu berlaku, bagaimanakah imej negara dan Najib di mata dunia?
Setidak-tidaknya penghargaan harus diberikan kepada Khairuddin Abu Hassan dan Matthias Chang yang gigih membuat laporan ke pelbagai negara sebelum ini, meskipun mereka “sengsara” disosmakan kerananya.
Dan akhirnya, kebenaran dan keadilan mungkin hanya akan dibongkar oleh negara-negara yang bukan beragama Islam, tetapi begitu tinggi nilai intergriti dan kejujurannya. (SH 01/02/2016).

0

0

votes
Article Rating
Kongsikan artikel ini


DI MANA ZAHID HAMIDI, DUNIA MULAI MENGECIL BUAT 1MDB?

Selepas Peguam Negara Switzerland mengeluarkan kenyataan tentang penemuan bukti mengenai transaksi haram berjumlah RM16,800 juta yang dipercayai ada kaitan dengan 1MDB di institusi kewangan negara itu, kini giliran Singapura pula bertindak hampir sama.
Jabatan Perhubungan Komersil Polis dan Pihak Berkuasa Monetari Singapura menyatakan, mereka telah merampas sejumlah besar akaun bank berhubung penyiasatan yang dijalankan sejak beberapa lama berkaitan 1MDB.
Dalam kenyataan media bersama yang dikeluarkan, mereka juga menyatakan akan terus bekerjasama dengan pihak berkuasa di Malaysia, Switzerland dan Amerika Syarikat dalam usaha memantau aktiviti penggubahan wang haram dan beberapa kesalahan lain di negara itu.
Bermakna, akan ada perkembangan seterusnya mengenai 1MDB bukan saja di Switzerland dan Singapura selepas ini, bahkan juga di negara-negara lain yang berkaitan.
Yang menariknya, keadaan ini tidak saja memperlihatkan dua buah negara iaitu Switzerland dan Singapura sudah bertindak sesuatu dalam penyiasatan terhadap 1MDB, bahkan kedua-duanya juga memaklumkan perkembangan yang berlaku melalui kenyataan media.
Maka, jika Timbalan Perdana Menteri, Ahmad Zahid Hamidi merasa “tergangggu”  dengan kenyataan media Peguam Negara Switzerland dan menyifatkannya boleh menjejaskan hubungan dua hala, tidakkah beliau turut sama “terusik”  dengan kenyataan media yang dikeluarkan oleh dua agensi penguatkuasa di Singapura itu?
Kenapa kali ini Zahid Hamidi berdiam diri dan tidak segera memberi reaksinya?
Mengapa Zahid tidak menyatakan tindakan dua agensi penguatkuasa Singapura memberikan kenyataan media itu juga boleh menjejaskan hubungan dua hala dan sebaiknya memaklumkan saja sebarang dapatan secara diam-diam dengan Malaysia melalui hubungan antara kerajaan dengan kerajaan?
Adakah berdiam dirinya Zahid kali ini kerana beliau merasakan Najib Razak tidak perlu lagi dipertahankan apabila satu demi satu negara luar mulai menemui banyak kejanggalan dalam urusniaga 1MDB atau beliau sudah menyedari kesilapannya sebelum ini?
Hakikatnya, sejak awal lagi pun iaitu apabila Peguam Negara Switzerland mengeluarkan kenyataan berhubung penemuan transaksi haram di institusi kewangan negara itu yang dipercayai ada kaitan dengan 1MDB dan meminta bantuan Peguam Negara Malaysia, Zahid tidak seharusnya campurtangan dengan mengeluarkan kenyataan yang bersifat politik dan “membodek” Najib.
Beliau seharusnya lebih dulu memahami bahawa mendedahkan kepada orangramai bukan saja amalam biasa Peguam Negara Switzerland demi ketelusan dan kepentingan awam yang menjadi salah satu teras perkhidmatannya, bahkan mereka juga adalah sebuah badan bebas.
Dalam aspek lain, dengan perkembangan terbaru ini lantas menjadikan dunia ibarat semakin mengecil bagi 1MDB untuk meloloskan diri daripada segala kecurangan dan kemungkaran yang mungkin dilakukannya.
Rantaian agensi penguatkuasa seluruh dunia, bermula dengan di Switzerland dan Singapura, dipercayai akan terus berkembang mencari serta membongkar maklumat berkaitan salah laku yang selama ini barangkali berjaya diselindungkan.
Di sini, ia mungkin boleh dibuat silap mata serta dikaburkan pandangan mata, tetapi tentulah tidak mungkin pertunjukan yang sama boleh dipentaskan untuk memukau pandangan seluruh dunia.
Yakinlah, kebenaran dan keburukan akan terdedah akhirnya.  (SH 02/02/2016).

0

0

votes
Article Rating
Kongsikan artikel ini


GAMBARAN DI KEDAH PETANDA MENGGERUNKAN BUAT NAJIB

Satu perkara yang menarik dalam kemelut pertukaran Menteri Besar Kedah yang entah bagaimana kesudahan ceritanya nanti ialah apabila parti-parti pembangkang dilihat boleh bersatu akhirnya atas matlamat yang sama.
Walaupun Pakatan Harapan ketika ini hanya dianggotai oleh PKR, DAP dan Amanah, manakala Pas kekal sebagai parti yang bersendirian, tetapi kesemua 15 Adun pembangkang Kedah sepakat memberi sokongan kepada Mukhriz Mahathir untuk terus kekal memimpin negeri Kedah.
Adun pembangkang di Kedah terdiri daripada 8 Pas, 4 PKR, 2 DAP dan 1 Amanah yang menjadikan jumlahnya 15, manakala 21 kerusi Adun selebihnya dipegang oleh BN.
Adun-Adun pembangkang bukan saja sepakat menolak cara penyingkiran Mukhriz yang dianggap tidak beradab dan tidak sesuai dilakukan ketika sambutan Keputeraan Sultan Kedah sedang berlangsung, malah juga menganggap menukar Menteri Besar bukanlah keutamaan berbanding keperluan mengganti Perdana Menteri yang banyak menyusahkan rakyat.
Jika dilihat bagaimana percakaran antara Pas dengan DAP dan Amanah serta akrabnya hubungan antara Najib Razak dengan Hadi Awang sejak bulan-bulan kebelakangan ini, tentu tidak ada yang terperanjat sekiranya 8 Adun Pas menyokong pertukaran Mukhriz itu atau setidak-tidaknya mengambil sikap berkecuali.
Lagi pun, Pas tentunya maklum bahawa menukar Mukhriz sebagai Menteri Besar bukan semata-mata kehendak kumpulan pemberontak di negeri Kedah, bahkan juga merupakan “hajat besar” Najib sendiri dalam usahanya mengukuhkan lagi kedudukannya.
Maka, sekiranya Pas dan Hadi Awang ingin menunjukkan sikap positifnya terhadap layanan UMNO dan Najib yang begitu baik hati semenjak akhir-akhir ini, mereka boleh saja mengarahkan 8 Adun Pas itu mengambil sikap yang cenderung kepada hasrat hati Putrajaya itu.
Tetapi dengan semua 15 Adun pembangkang memperlihatkan begitu mudahnya mereka mencapai kesepakatan, termasuk 8 Adun Pas, meskipun dalam bercakaran sesama sendiri, ia adalah isyarat penting bahawa berbaik dan bekerjasama dengan UMNO bukanlah pilihan yang mutlak bagi mereka.
Parti-parti pembangkang, termasuk Pas, nampaknya masih menjadikan agenda menjatuhkan UMNO keutamaan dalam perjuangan.
Parti-parti pembangkang juga bila-bila masa saja boleh tertarik hati dengan mana-mana kumpulan yang berbeza pendapat dan ingin mengenepikan Najib daripada terus memimpin negara.
Isyarat daripada Kedah ini adalah petanda yang boleh menggerunkan hayat politik Najib dan UMNO.
Oleh itu, tidak menghairankan sekiranya perkara yang selalu diulang-ulang oleh oleh Azmin Ali bahawa pertandingan satu lawan satu antara pembangkang dengan BN dalam PRU 14 nanti,  lebih mungkin menjadi kenyataan akhirnya.
Ini sekaligus memberi lebih harapan kepada kemungkinan berlakunya perubahan dalam politik negara, sesuai dengan keinginan yang semakin membuak-buak di kalangan rakyat yang kian menunjukkan peningkatan ketika ini. (SH 03/02/2016).

0

0

votes
Article Rating
Kongsikan artikel ini


TRANSFORMASI DAN PEREMAJAAN NAJIB

Minggu lalu, Najib Razak membuat perlantikan baru bagi jawatan Ketua Penerangan UMNO dengan menggugurkan Ahmad Maslan yang berusia  50 tahun dan menggantikannya dengan Annuar Musa yang berusia 60 tahun.
Hari ini pula, Kedah mendapat Menteri Besar baru iaitu Ahmad Bashah Md Hanipah yang berusia 66 tahun bagi menggantikan Mukhriz Mahathir yang berusia 52 tahun.
Inilah transformasi dan peremajaan yang sedang berjalan dalam UMNO. (SH 03/02/2016)

0

0

votes
Article Rating
Kongsikan artikel ini


BEKERJASAMA DENGAN PEMBANGKANG HARUS JADI PILIHAN 3M JIKA INGIN SINGKIR
NAJIB

Tiada apa-apa yang  perlu dibimbangkan dengan perkembangan yang berlaku di Kedah kerana Najib Razak sebenarnya hanya berupaya menjatuhkan Mukhriz Mahathir daripada kerusi Menteri Besar, tetapi ia tidak sesekali menjadikan dirinya, UMNO dan BN lebih bermarkah di mata rakyat.
Sebaliknya untuk Mukhriz, penyingkiran beliau menjadikan imejnya serta merta melonjak sebagai pemimpin yang bukan saja dilihat ada keberaniannya memperkatakan sesuatu yang benar, bahkan mula disebut-sebut sebagai idola harapan masa depan.
Tetapi, dari segi UMNO dan BN Kedah, lebih ramai yang percaya dengan penyingkiran Mukhriz itu hanya akan memberi kelebihan kepada pembangkang menguasai semula negeri itu pada PRU akan datang.
Dalam masa yang sama, Ahmad Bashah yang menggantikan Mukhriz langsung tidak mempunyai sebarang kelebihan yang boleh membuatkan pengundi lebih tertarik hati kepada UMNO dan BN dalam pilihanraya akan datang.
Dari segi Najib pula,  keadaannya jauh lebih buruk lagi. Tindakan menjatuhkan Mukhriz yang rakyat percaya merupakan perancangan “pukul anak sindir menantu”  terhadap Tun Mahathir yang menjadi pengkritik utamanya, memperlihatkan beliau seolah-olah Perdana Menteri yang semakin hilang roh demokratik dalam kepimpinannya.
Seolah-olah di era Najib ini, sesiapa saja yang dilihat sebagai ancaman, baik dalam parti mahupun dalam kerajaan, akan sentiasa menerima nasib malang.
Setelah beberapa episod pemecatan dan penyingkiran yang dilakukannya sebelum ini demi mempertahankan kesucian 1MDB dan derma yang berada dalam akaun peribadinya, tindakan terhadap Mukhriz menjadikan kedudukan Najib semakin menghampiri tebing yang berjurang.
Di mana-mana, baik di alam nyata atau di alam maya, terlihat dengan jelas kebencian terhadap Najib terus meningkat. Malah jika Najib dan Mukhriz diletakkan di tengah-tengah padang yang terbuka dan rakyat diberi kebebasan membaling apa saja kepada salah seorang daripadanya sebagai menzahirkan protes dan penolakan, tanpa keraguan dan dengan mudah diketahui siapa yang lebih menjadi sasarannya.
Di sebaliknya namanya kian meningkat, yang menjadi persoalan sekarang ialah bagaimanakah masa depan Mukhriz selepas ini?
Apakah UMNO masih sedia membariskannya antara bakal pemimpin masa depan dan memilihnya sebagai calon dalam pilihanraya akan datang?
Jika tidak dipilih sebagai calon pilihanraya, apa pula pilihan Mukhriz nanti?
Dalam hal ini, Mukhriz sendiri mengakui UMNO akan terus lemah sekiranya Najib masih kekal sebagai Perdana Menteri. Bermakna, secara tersurat atau tersirat, beliau sudah tidak mempercayai lagi kepimpinan Najib, sama ada dalam mengurus parti atau  mentadbir negara.
Bersama Mukhriz, pemimpin lain yang mungkin sama tiada ketentuan nasibnya sama ada terus dipilih atau tidak sebagai calon dalam pilihanraya akan datang ialah Muhyiddin Yassin.
Sama seperti Mukhriz, Muhyiddin juga hakikatnya tidak lagi meyakini Najib dalam memimpin UMNO dan negara.
Secara mudah, difahami oleh semua orang dan bukan juga sesuatu yang rahsia, Tun Mahathir, Muhyiddin dan Mukhriz bukan saja sudah hilang keyakinan terhadap Najib, bahkan juga tentunya tidak mahu melihatnya terus kekal lagi sebagai Perdana Menteri selepas PRU 14 nanti.
Namun, menyingkirkan  Najib melalui UMNO ternampak tidak ada jalannya lagi. Hanya pilihanraya yang paling sesuai berbuat demikian.
Tetapi dengan kuasa yang dimilikinya, Najib bukan saja sekurang-kurangnya mampu bertahan sehingga PRU 14 akan datang, tidak terkecuali turut mempunyai perancangan untuk membenam pengaruh Tun Mahathir dan mengenepikan Muhyiddin serta Mukhriz daripada terus memberi gangguan dan ancaman kepadanya.
Dengan itu, kebarangkalian untuk Najib sedia memberi ruang kepada Muhyiddin dan Mukhriz untuk terus dipilih sebagai calon pilihanraya tentunya terlalu tipis untuk diharapkan.
Makanya, Tun Mahathir, Muhyiddin dan Mukhriz atau 3M ini, demi survival dan memberi ancaman berterusan kepada Najib, tidak harus mengabaikan untuk melihat perlunya bekerjasama dengan parti-parti pembangkang bagi tujuan itu.
Tidak semestinya 3M ini perlu menyertai  mana-mana parti pembangkang untuk menjadikan kerjasama itu suatu realiti, tetapi ia mungkin boleh dibentuk melalui persefahaman dengan menubuhkan sebuah badan, NGO atau gabungan tertentu bagi maksud tersebut.
Yang penting ialah dapat menyertai pilihanraya, saling bekerjasama dan menjadikan pertandingan satu lawan satu antara pembangkang dengan BN yang matlamat akhirnya ialah sama-sama untuk menunjukkan “jalan penamat”  kepada karier politik Najib.
Kiranya tidak sedia bekerjasama dengan pembangkang, 3M lebih mungkin akan “dimatikan”  terlebih dahulu oleh Najib sebelum mereka dapat “mematikan”  anak Tun Razak itu. (SH 04/02/2016).

0

0

votes
Article Rating
Kongsikan artikel ini


SEJARAH BAKAL BERULANG

Pada 2006, Tun Mahathir Mohamad “dikerjakan” oleh majoriti Ketua-Ketua UMNO Bahagian Kedah ketika bertanding sebagai salah seorang perwakilan UMNO Kubang Pasu dan bekas Perdana Menteri selama 22 tahun itu kecundang akhirnya.
Dalam beberapa pengakuannya, Tun Mahathir berkata, kekalahannya hanya disebabkan “cash is king” sebanyak RM200 sahaja.
Mereka yang berjaya memalukan Tun Mahathir begitu gembira dalam tempoh beberapa lama, tetapi dalam pilihanraya 2008 kemudiannya, UMNO dan BN negeri itu tumbang di tangan pembangkang.
Hari ini di tahun 2016, majoritinya masih Ketua-Ketua UMNO yang sama yang menyebabkan peristiwa 2006 dan seterusnya yang menyebabkan UMNO dan BN kalah pada 2008 itu, bertindak sekali lagi dengan menyingkirkan Mukhriz Mahathir pula daripada kerusi Menteri Besar Kedah.
Orang yang sama dan tindakan yang dilakukan juga hampir sama.
Pilihanraya 2018 akan datang, Insya Allah putaran sejarah di Kedah akan berulang kembali. (SH 04/02/2016).

0

0

votes
Article Rating
Kongsikan artikel ini


ALAMAK…HUJAH AGAMALAH PULAK!!

Adakah ini suatu perkembangan baru atau tanda-tanda sudah kehabisan hujah?
Peguam Negara, Apandi Ali  hari ini membalas serangan Tun Mahathir Mohamad terhadapnya berhubung keputusannya membersihkan nama Perdana Menteri, Najib Razak yang menimbulkan kontroversi baru-baru ini dengan mempersoalkan adakah kenyataan bekas Perdana Menteri itu mengikut landasan serta ajaran Islam.
Beliau berhak beri pandangan, tetapi saya ada keraguan sama ada apa yang beliau cakap mengikut ajaran Islam atau tidak, kata Apandi kepada sebuah portal berita.
Alamak…dah guna hujah agama pulak!!
Kenapa Apandi tidak menjawab secara ” direct” dan berfakta semua kritikan Tun Mahathir terhadapnya?
Bukankah sebagai peguam negara, beliau sewajarnya melontarkan segala hujah berlandaskan undang-undang untuk mempertahankan keputusannya?
Mengapa kali ini beliau memilih hujah dan elemen yang menjurus kepada agama dalam mempertahankan keputusannya dan membalas balik serangan Tun Mahathir itu?
Adakah Apandi sudah kehabisan hujah undang-undang atau merasakan apa pun alasan perundangan, jika dilontarkannya, dalam isu beliau melepaskan Najib daripada sebarang pertuduhan jenayah itu, tidak mampu meyakinkan bukan saja Tun Mahathir, tetapi juga rakyat negara ini?
Cumanya, terlanjur Apandi sudah meragui apakah kritikan Tun Mahathir terhadapnya berlandaskan ajaran Islam atau sebaliknya, kita tentunya ingin mengetahui beberapa perkara berkaitan keputusannya melibatkan Najib itu dari sudut agama juga.
Antaranya, apakah keputusan beliau menolak kertas siasatan SPRM terhadap Najib benar-benar mengikut ajaran Islam?
Apakah prinsip dan ajaran agama dalam menegakkan kebenaran serta keadilan benar-benar sudah diperhalusi dalam keputusan beliau menolak tiga pertuduhan yang dikatakan sudah dipersiapkan oleh SPRM terhadap Najib?
Apakah keputusannya memberikan arahan kepada SPRM agar menghentikan siasatan dan menutup terus fail berkaitan Najib juga sepenuhnya berlandaskan ajaran Islam?
Apakah tindakannya tidak memberi kebenaran kepada SPRM melakukan siasatan di bawah undang-undang bersama atau MLA bagi memperolehi dokumen-dokumen di luar negara berkaitan derma RM2,600 juta dan dana RM42 juta daripada SRC International yang diterima Najib, turut betul-betul menepati ajaran Islam yang sebenar-benarnya?
Jika beliau boleh menyoal Tun Mahathir sama ada mengikut ajaran Islam atau tidak, tentunya tiada masalah bagi Apandi jika beliau juga disoal sedemikian rupa.
Malah, amat terpuji sebenarnya jika sebelum menyelar tindakan orang lain sama ada berlandaskan ajaran agama atau sebaliknya,  Apandi menyuluh secara jujur ke dalam dirinya terlebih dahulu.
Sesekali, selepas sembahyang dan ketika masih berada di atas sejadah, renung-renung dan tenung-tenunglah semua rentetan peristiwa yang bermula daripada pelantikan beliau sebagai Peguam Negara sehinggalah ke hari Najib dibebaskan sepenuhnya.
Di mana diletakkan agama ketika itu? (SH 05/02/2016).

0

0

votes
Article Rating
Kongsikan artikel ini


PERGILAH BERUBAT, YAB!!

Sebelum jadi Menteri Besar…
Ketika majlis angkat sumpah…
Juga
ketika majlis angkat sumpah, berat dah ni…
Ketika hari pertama bertugas dan menghadiri program sulung sebagai Menteri Besar bersama Perdana Menteri…
Juga ketika bersama Perdana Menteri…
Tidur, tidur dan tidur…
Jika berterusan begini, ia bukan saja memalukan diri sendiri dan rakyat Kedah, malah akan sentiasa menjadi bahan persendaan ramai. Anak sendiri juga mungkin tak mampu nak mempertahankan lagi.
Sekarang sudah jadi Menteri Besar dan kemudahan perubatan yang dimiliki juga tanpa had, segeralah buat rawatan sama ada di dalam negara mahu pun di luar negara.
Pergilah berubat, YAB Ahmad Bashah!! (SH 05/02/2016).

0

0

votes
Article Rating
Kongsikan artikel ini


RISAU HATI MUHYIDDIN

Dalam beberapa waktu ini, saya mengambil sedikit masa untuk menyelami persoalan-persoalan yang sering berlegar di fikiran saya berkenaan hal-hal yang berlaku di negara kita pada waktu ini. Ikhlas saya katakan, sebagai seorang yang telah lama berkecimpung dalam dunia politik dan berpengalaman terlibat secara langsung dalam pentadbiran negara, tidak pernah terlintas di fikiran saya bahawa kita akan berada dalam situasi yang serumit hari ini.

Ke mana-mana sahaja saya pergi, pasti ada orang yang bertanya apa sudah jadi dengan Malaysia. Ternampak di wajah mereka satu perasaan yang sukar digambarkan. Kecewa, putus harap, bimbang, berang semuanya ada. Malah ada yang mengatakan bahawa mereka sudah naik mual dengan apa yang berlaku. Mereka sudah tidak percaya lagi kepada orang yang diamanahkan untuk memimpin kerana ramai yang mengkhianati amanah.

Ketika rakyat sedang bergelut dengan masalah kos sara hidup, beban cukai GST, kejatuhan nilai matawang, kehilangan pekerjaan, ada pemimpin yang disahkan menerima kemasukan wang berbilion ringgit ke dalam akaun peribadi, dan wang ini digunakan untuk perbelanjaan peribadi. Lebih menyedihkan, antara sumber wang ini adalah daripada syarikat yang mendapat dana daripada tabung awam.

Namun, amat pelik apabila penerimaan wang yang bersumberkan dana awam oleh seorang pemimpin negara tidak dianggap sebagai satu kesalahan. Malah, siasatan ke atas laporan salah laku dan rasuah melibatkan orang berkenaan diarahkan ditutup.

Apa sudah jadi dengan negara kita? Kita tahu bahawa sebelum ini terdapat penjawat awam, ahli perniagaan dan ahli politik yang disiasat, didakwa dan akhirnya dihukum kerana menyalahgunakan dana awam dan menerima rasuah. Tetapi dalam skandal kewangan terbesar di negara kita yang melibatkan 1MDB dan SRC International, tiada sesiapa pun didakwa.

Malah terdapat pihak yang secara terang-terangan mempertahankan dan melindungi salah-laku orang-orang tertentu walaupun saya tahu jauh di sudut hati mereka, mereka juga tahu apa yang berlaku.

Di manakah nilai kejujuran, kebenaran dan keadilan yang kita semua sanjung? Adakah nilai-nilai ini sudah tiada ertinya lagi? Adakah yang bertakhta cuma sikap rakus dan tamak haloba untuk merebut kesenangan dunia semata-mata?  Atau, adakah seluruh jiwa telah diselimuti oleh perasaan takut dan bimbang untuk menyatakan kebenaran dan menghapuskan kebatilan?

Saya perhatikan masalah besar yang sedang melanda negara kita ialah ketiadaan roh perjuangan untuk berpegang kepada prinsip-prinsip murni dalam kehidupan. Kerana itu berlaku masalah pecah amanah, tiada tanggungjawab terhadap rakyat dan mungkin tiada perasaan takut kepada balasan Allah s.w.t.

Kemelut yang berlaku nampaknya seperti tiada kesudahan. Misteri kehilangan wang dan harta negara tidak akan terungkai, walaupun bagi yang mengetahui ia seperti rompakan di siang hari. Pelbagai cerita akan terus direka untuk mengaburi mata rakyat demi melindungi salah laku individu tertentu. Keadilan yang ditagih tidak akan tertegak dengan mudah. Awan gelap akan terus meliputi negara kita untuk beberapa ketika.

Walupun jelas tergambar perasaan duka dan kecewa di wajah orang-orang yang saya temui, termasuk sahabat handai dan mereka yang tidak saya kenali, jauh di sudut hati mereka masih menaruh harapan. Harapan agar Malaysia dapat diselamatkan. Supaya Malaysia kembali pulih dan tidak menjadi sebuah negara yang gagal.

Ini permulaan kepada satu perjuangan. Perjuangan untuk memulihkan Malaysia. Perjuangan untuk menjadikan Malaysia sebuah negara lebih baik. Kerana kita semua berhak untuk menikmati setiap kebaikan yang dianugerahkan oleh Tuhan kepada negara kita.

Jika bersendirian kita tidak akan punya kekuatan. Tetapi jika kita semua bersatu hati, membuka minda dan nurani untuk melihat kebenaran, melawan kemungkaran dan bertindak untuk menjadikan masyarakat dan negara kita lebih baik daripada hari ini, maka nescaya kita akan berjaya jua akhirnya.

Bagi saya, dalam hidup kita mesti ada prinsip. Prinsip yang paling utama ialah berpihak kepada kebenaran. Jangan sekali-kali kita berpihak kepada kebatilan. Sebagai seorang Muslim, ini adalah tuntutan agama.

Justeru, saya tidak akan berpaling daripada perjuangan menegakkan kebenaran. Saya yakin, seluruh rakyat Malaysia berpendirian yang sama dan saya akan terus bersama-sama anda dalam perjuangan ini!

Marilah kita bersama-sama memanjatkan doa ke hadrat Allah s.w.t. mudah-mudahan kita semua sentiasa diberikan kekuatan oleh-Nya. Amin Ya Rabbal Alamin!

TAN SRI DATO’ HJ MUHYIDDIN HJ MOHD YASSIN
5 Februari 2016
(Tulisan ini  dipetik daripada Facebook kepunyaan Muhyiddin Yassin, Timbalan Presiden UMNO. Hanya kira-kira sejam selepas dimuatnaik di laman sosial itu malam tadi, lebih 12 ribu “likes” telah diperolehinya – SH 06/02/2016).

0

0

votes
Article Rating
Kongsikan artikel ini


BARU SEHARI TAKKAN DAH LULUS?

Semalam Perdana Menteri, Najib Razak melakukan lawatan sehari ke Kedah  di mana selain menghadiri beberapa program yang sudah diatur, kunjungan itu juga boleh dianggap untuk “meraikan”  pilihannya, Ahmad Bashah Md Hanipah yang dilantik sebagai Menteri Besar yang baru menggantikan Mukhriz Mahathir.
Dalam ucapan di salah satu majlis, Najib telah memberikan markah lulus kepada Ahmad Bashah, walaupun hakikatnya beliau baru sehari memegang jawatan itu.
Markah lulus itu pula diberikan semata-mata berdasarkan penilaian Najib terhadap kemampuan Ahmad Bashah memberikan ucapan.
Bukankah ini sesuatu yang pelik dan tidak pernah berlaku kepada mana-mana pemimpin sebelum ini?
Menteri Besar yang ada PhD pun tidak pernah diberi markah lulus hanya selepas sehari mengangkat sumpah pegang jawatan?
Mengapa Najib terlalu awal memberi markah lulus kepada Ahmad Bashah?
Jika sudah berkecimpung dalam politik kira-kira 40 tahun, apa yang peliknya dengan kebolehannya memberikan ucapan di khalayak ramai itu?
Kenapa tidak boleh menunggu sehingga 100 hari misalnya sepertimana yang dicadangkan oleh Ahmad Zahid Hamidi, sebelum menilai dan memberi markah lulus kepada Ahmad Bashah sebagai ketua sebuah kerajaan negeri?
Tidakkah ini secara tidak langsung mengesahkan perlantikan Ahmad Bashah bukan saja pilihan Najib, tetapi juga memang perancangannya yang sudah sekian lama diatur?
Bagaimana pula, Pengarah Strategi BN boleh mengatakan pertukaran Menteri Besar Kedah itu tiada kena mengena dengan Najib?
Dalam hal ini, apakah dengan memberi markah lulus hanya dalam tempoh sehari selepas memegang jawatan memperlihatkan Ahmad Bashah benar-benar pilihan yang tepat atau “Guru Besar”  yang memberi markah itu ada masalah dari segi membuat penilaian dan pemarkahan? (SH 06/02/2016).

0

0

votes
Article Rating
Kongsikan artikel ini


NAJIB DIMALUKAN OLEH ARAB SAUDI, MASIH BERWIBAWAKAH KEPUTUSAN PEGUAM
NEGARA?

Semasa kecil, kita tentunya biasa dipesan oleh ibu bapa, guru-guru atau orang tua-tua agar jangan sesekali bercakap bohong kepada sesiapa pun jua.
Jika kita didapati melakukan sesuatu kesalahan pula, perkara pertama yang diingatkan ialah agar segera bercakap benar dan tidak terus berbohong.
Kalau tidak salah, berkatalah tidak salah, manakala jika salah, mengaku dan berterus-terang sajalah.
Berbohong atau bercakap bohong bukan saja dianggap dosa dan perbuatan tidak baik, bahkan selalu diingatkan bahawa bagaimana sekali pun cuba berbohong, ia pasti akan terdedah akhirnya walaupun setelah dicuba beberapa lapis pembohongan lainnya.
Dikatakan bahawa apabila kita berbohong dan cuba menutupnya  setelah ianya terdedah, kita akan terus berbohong lagi dan lagi sehingga akhirnya terjerat sendiri.
Peribahasa moden juga ada mengingatkan bahawa kita tidak mungkin dapat menipu semua orang dalam semua keadaan.
Pendeknya, pembohongan tidak mungkin ada tempat yang selesa di dunia ini, apatah lagi di akhirat nanti.
Barangkali inilah yang hampir-hampir ada persamaan dengan isu derma RM2,600 juta yang masuk ke akaun bank peribadi Najib Razak.
Mula-mula wang itu dinafikan, diancam mahu disaman, dikatakan tidak mungkin Najib begitu bodoh membenarkan wang sebegitu banyak dimasukkan ke akuan peribadinya dan segala macam bentuk penafian lainnya.
Kemudian apabila hakikat kebenaran berkaitan wang itu sukar dinafikan, ia diakui sebagai derma politik, hak Najib menerima sumbangan daripada mana-mana pihak, untuk memerangi keganasan,  mengalahkan DAP, sumbangan kerana memperjuangkan Ahli Sunnah Wal Jamaah dan lain-lain lagi.
Ia juga dikatakan untuk membiayai politik UMNO yang mana segala halnya memerlukan wang dan Najib selaku Presiden UMNO dikatakan hanyalah pemegang amanah saja kepada duit tersebut.
Ketika Peguam Negara, Apandi Ali mengumumkan hasil siasatan yang membersihkan nama Najib daripada semua pertuduhan jenayah berkaitan wang itu, diumumkan juga wang tersebut diterima daripada keluarga Diraja Arab Saudi dan sejumlah RM2,030 juta sudah pun dipulangkan kerana ia tidak digunapakai.
Siapa keluarga Diraja Arab Saudi yang menderma itu tidak pernah didedahkan, kecuali media-media antarabangsa mengatakan paling mungkin ianya ialah Raja Abdullah yang mangkat pada Januari 2015 lalu.
Kesimpulannya, oleh kerana wang itu adalah derma dan sudah pun dipulangkan sebahagian besar daripadanya, maka Najib dianggap tidak bersalah apa-apa serta bersih sebersih-bersihnya oleh Peguam Negara.
Tetapi hari ini semuanya bagaikan terdedah apabila Menteri Luar Arab Saudi, Adel Al-Jubeir menolak tanggapan bahawa wang yang pernah masuk ke akuan peribadi Najib itu suatu bentuk derma atau daripada kerajaan negara tersebut.
Sebagaimana yang dilaporkan oleh New York Times, Adel Al-Jubeir menegaskan, wang itu adalah daripada warga persendirian Saudi dan diberikan kepada satu pelaburan di Malaysia.
Sekarang apa sudah jadi?
Siapa yang dilihat berbohong dan tidak berkata benar?
Oleh kerana ia bukan derma, pelaburan untuk apa wang sebanyak RM2,600 juta itu dan mengapa ia dimasukkan ke dalam akaun peribadi Najib?
Jika benar ia dipulangkan pula sebagaimana yang diakui oleh Apandi Ali, mengapa hanya  RM2,030 juta saja dikembalikan? Apa jadi dengan yang selebihnya?
Lebih ingin diketahui ialah bagaimana dengan keputusan Peguam Negara yang membersihkan nama Najib kerana percaya wang tersebut adalah derma dan sebahagiannya besarnya sudah dikembalikan?
Dengan pengakuan Menteri Luar  Arab Saudi sendiri bahawa wang tersebut bukan derma, masih berwibawakah keputusan Peguam Negara itu?
Apakah ini antara sebab-sebab mengapa Peguam Negara mengarahkan SPRM menutup terus siasatan terhadap Najib dan tidak memberi laluan untuk undang-undang bersama atau MLA digunakan yang membolehkan dokumen-dokumen di luar negara berkaitan pengaliran wang itu diperolehi?
Akhirnya, inilah akibatnya apabila mengabaikan pesanan ibu bapa, guru-guru atau orang tua-tua mengenai perbuatan berbohong yang tentunya semua orang pernah menerimanya semasa kecil-kecil dulu. (SH 06/02/2016).

0

0

votes
Article Rating
Kongsikan artikel ini


SIAPA SEBENARNYA PENDERMA RM2,600 JUTA ITU? ADAKAH NAMANYA PUTERA TURKI
ABDULLAH AL SAUD?

Baru semalam Menteri Luar Arab Saudi, Adel Al-Jubeir mengatakan wang RM2,600 juta yang masuk ke akaun peribadi Najib Razak adalah suatu bentuk pelaburan dan bukannya derma, kini Peguam Negara, Apandi Ali pula mendedahkan penderma tersebut ialah salah seorang daripada anak lelaki Almarhum Raja Abdullah.
Beliau bagaimanapun enggan mendedahkan identitinya, cuma berkata, “kami tahu nama penderma itu. Dia bukan Almarhum Raja Saudi yang mangkat itu, tetapi anak lelakinya. Dia masih hidup.”
Almarhum Raja Abdullah bin Abdulaziz Al Saud ialah pemerintah Arab Saudi yang mangkat pada Januari 2015 lalu.
Melalui dapatan di wikipedia, Raja Abdullah dikesan mempunyai 18 anak iaitu lapan lelaki dan 10 perempuan. Anak-anak lelakinya ialah Putera Khalid, Putera Mutaib, Putera Mishal, Putera Abdulaziz, Putera Turki, Putera Badr, Putera Saud dan Putera Bandar.
Jadi, anak Raja Abdulllah yang mana satu yang dimaksudkan oleh Apandi sebagai penderma itu?
Siapakah di kalangan putera-putera itu yang diketahui begitu baik, dermawan dan  murah hati?
Berapa pula kekayaan dan harta-harta mereka sehingga sanggup menyumbang derma sebanyak RM2,600 juta?
Mungkinkah penderma itu bernama Putera Turki Abdullah Al Saud, salah seorang putera Almarhum Raja Abdullah yang merupakan pemilik syarikat PetroSaudi yang diketahui ada menjalin kerjasama dengan 1MDB?
Dalam pada itu, Sarawak Report sebelum ini pernah mendedahkan mengenai gambar-gambar percutian Najib Razak bersama keluarganya di atas kapal layar mewah dengan Putera Turki yang turut juga disertai oleh Jho Low.
Berita yang turut disiarkan oleh portal Malaysiakini itu menyebut gambar-gambar tersebut dirakam pada Ogos 2009 dan sekiranya tarikh itu tepat, ia adalah kira-kira sebulan sebelum 1MDB menandatangani perjanjian dengan PetroSaudi yang melibatkan pelaburan bernilai AS$1 biliion.
Pernahkah diketahui Najib mempunyai hubungan dengan anak-anak Raja Abdullah yang lain selain Putera Turki?
Jika benar sumbangan itu diterima itu daripada Putera Turki, bolehkah ia dianggap sebagai derma yang dibuat tanpa mengharapkan sebarang balasan sedangkan syarikatnya, PetroSaudi mempunyai perjanjian perniagaan dengan 1MDB yang mana Najib adalah Pengerusi Lembaga Penasihatnya?
Yang lebih misteri, jika benar wang yang diberi itu sebagai derma, mengapa pula sebahagian besar daripadanya dipulangkan semata-mata kerana tidak digunapakai?
Atau barangkali memang benar seperti yang dikatakan oleh Menteri Luar Arab Saudi, Adel Al-Jubeir bahawa wang itu bukannya derma, tetapi adalah suatu bentuk pelaburan.
Tetapi, jika ianya pelaburan, mengapa dimasukkan ke akaun peribadi dan kemudian dikembalikan?
Kalau derma bukan dan pelaburan juga bukan, kategori apakah wang tersebut?
Yang pasti, hari demi hari semakin banyak perkara-perkara pelik terdedah akhirnya? (SH 07/02/2016).

0

0

votes
Article Rating
Kongsikan artikel ini


MUKHRIZ MULA MENGOTAKAN JANJINYA

Antara perkara yang dijanjikan oleh Mukhriz Mahathir sebaik saja beliau terpaksa melepaskan jawatan Menteri Besar Kedah beberapa hari lalu ialah tekadnya tidak akan berdiam diri daripada mengkritik Najib Razak berkaitan isu 1MDB dan derma RM2,600 juta.
Sekarang saya rasa bebas dan merdeka, tetapi tidak akan mendiamkan diri, katanya.
Hari ini beliau mula mengotakan janjinya dengan mengeluarkan kenyataan pedasnya yang mungkin boleh membuatkan Ah Jib Gor terasa limau mandarin yang ditelannya sempena sambutan Tahun Baru Cina lebih masam berbanding biasa.
Rakyat terbanyak bukan saja mengharapkan Mukhriz akan terus bersuara, bahkan merasakan suatu keperluan juga untuk beliau turun menjelajah ke seluruh negara menemui rakyat menjelaskan betapa kritikalnya negara selagi dipimpin oleh Najib serta pentingnya melakukan perubahan yang pada hakikatnya sudah merupakan suatu kewajipan kepada sesiapa pun juga, kecuali bagi pemakan dedak yang kekal dengan dunianya.
Berikut adalah kenyataan media oleh Mukhriz itu:-
1.Sudah empat bulan berlalu sejak Majlis Raja-raja mengeluarkan kenyataan mengenai 1MDB di Istana Negara pada 7 haribulan Oktober, 2015. Kenyataan tersebut menyentuh mengenai keprihatinan Majlis terhadap “keresahan dan kebimbangan Rakyat apabila kredibiliti dan integriti Kerajaan dalam melaksanakan amanah Rakyat mentadbir negara” dikritik.
2.Jelas daripada kenyataan tersebut, Majlis melihat bahawa “keamanan dan kemakmuran negara yang perlu berlangsung dalam suasana politik yang stabil dan Rakyat dapat hidup dalam harmoni” boleh terjejas teruk dengan kontroversi 1MDB.
3.Oleh itu, Majlis telah menitahkan semoga siasatan terhadap 1MDB diselesaikan secepat mungkin dan “penemuan siasatan dilaporkan secara lengkap dan telus supaya Rakyat dapat diyakinkan akan keikhlasan Kerajaan yang sama sekali tidak akan melindungkan fakta dan kebenaran.”
4.Persoalannya, setelah empat bulan berlalu adakah Kerajaan Persekutuan pimpinan Dato’ Seri Mohd Najib Tun Razak telah patuh kepada titah KeBawah Duli Yang Maha Mulia Raja-Raja Melayu melalui Majlis Raja-raja yang merupakan harapan terakhir bagi Rakyat memohon dan merayu perlindungan, lebih-lebih lagi apabila Kerajaan Persekutuan, khususnya Perdana Menteri telah tidak diyakini Rakyat?
5.Adakah dengan hanya beberapa kenyataan oleh Menteri yang dilihat mengkais ketepi titah KeBawah Duli Yang Maha Mulia Raja-Raja Melayu, dan tiada respon dari Perdana Menteri sendiri sudah memadai untuk dianggap sebagai jawapan kepada persoalan yang ditimbulkan oleh Majlis? Wajarkah titah KeBawah Duli Yang Maha Mulia Raja-Raja Melayu ditepis sebegitu rupa tanpa apa-apa respon yang beradab dan munasabah?
6.Perlu diingatkan bahawa kenyataan Majlis berakar dari cambahan rungutan yang disembah maklum oleh Rakyat. Majlis tidak akan mengendahkan aduan dan rintihan daripada Rakyat jelata itu jika difikir ianya tidak berasas. Jelas sekali, apabila Majlis Raja-raja mengeluarkan kenyataan yang ditujukan khas kepada Kerajaan Persekutuan mengenai 1MDB, ianya bukan sesuatu yang boleh diremeh dan tidak diendahkan.
7.Dalam ucapan saya di Istana Anak Bukit bagi menyembah tahniah bagi pihak Kerajaan Negeri dan seluruh Rakyat Kedah Darul Aman sempena Ulang Tahun Keputeraan KeBawah Duli Yang Maha Mulia Tuanku Sultan Kedah yang ke-88 pada 17 haribulan Januari, 2016, saya telah sentuh perkara ini dengan ungkapan :
“ Bagi pihak seluruh Rakyat, Patik bimbang akan kemerosotan nilai penghormatan terhadap Institusi DiRaja dan Islam. Rakyat sentiasa menjunjung tinggi naungan Sultan sebagai payung negeri dan negara. Namun, apabila titah Tuanku tidak dijunjung, ianya membangkitkan kemarahan Rakyat kerana titah Sultan dan Majlis Raja-raja Melayu tidak boleh dipandang remeh. ”
8.Pada ketika itu, saya sudah dapat lihat betapa titah Majlis Raja-raja tidak diambil serius oleh Perdana Menteri dan Kerajaan Persekutuan, walhal titah itu mencerminkan keresahan Rakyat. Malah sejak kenyataan tersebut dikeluarkan, tidak ada apa-apa perkembangan yang meyakinkan Rakyat bahawa siasatan ke atas isu 1MDB itu berjalan mengikut lunas undang-undang, dan satu kesudahan yang boleh diterima semua akan terhasil.
9.Sebaliknya, Perdana Menteri seolah-olah menjadi suara rasmi 1MDB, mempertahan segala tindakan 1MDB, dan cuba mengaburi pandangan Rakyat dengan pengumuman-pengumuman tidak relevan seperti pembayaran balik hutang-hutang 1MDB.
10.Di suatu majlis bersama rakan-rakan seperjuangan dalam UMNO di Saloma Bistro, Jalan Ampang di Kuala Lumpur pada 11 haribulan Disember, 2015, saya telah sentuh mengenai keengganan dan kegagalan Perdana Menteri, Menteri-menteri tertentu dan Arul Kanda menjawab soalan-soalan yang telah dikemukakan oleh pelbagai pihak yang resah dengan kes 1MDB. Walaupun secara berseloroh, namun maksud tersirat saya itu amat difahami oleh semua pihak yang mendengar ucapan tersebut. Malah, Dato’ Seri Najib sendiri menyatakan kepada saya bahawa ucapan itulah yang menimbulkan rasa marah beliau terhadap saya, mengakibatkan saya dijatuhkan sebagai Menteri Besar Kedah.
11.Pokok pangkalnya, soalan yang ada di dalam pemikiran seluruh Rakyat Malaysia, dan saya fikir termasuk Majlis Raja-raja juga ialah apakah yang terjadi kepada berbillion-billion wang Rakyat yang telah dipinjam dari cagaran aset negara dan dibelanja oleh 1MDB atas persetujuan dan kelulusan Pengerusi Panel Penasihatnya iaitu Perdana Menteri sendiri. Itulah soalan yang paling utama ditanya berulang-ulang kali oleh semua pihak.
12.Namun begitu, “jawapan” yang diberikan ialah bahawa dalam masa enam bulan lagi semua hutang-hutang itu akan dilangsaikan dengan penjualan saham anak-anak syarikat 1MDB dan aset.
13.Apabila soalan pokok tidak dijawab walaupun ditanya berulang kali, dan penerangan yang diberikan (termasuk melalui cetakan buku-buku oleh pihak JASA) tersasar dari soalan pokok dan cuba mengelirukan Rakyat dengan maklumat-maklumat yang tidak relevan, maka mahu tidak mahu terbentuklah andaian bahawa ada fakta dan kebenaran yang hendak disembunyikan oleh Dato’ Seri Najib.
14.Oleh yang demikian, menjelang Mesyuarat Majlis Raja-raja yang akan berlangsung pada 17 dan 18 haribulan Februari, 2016 ini, dengan penuh hormat dan takzimnya saya merayu kepada KeBawah Duli Yang Maha Mulia Tuanku-Tuanku  Sultan dan Tuan Yang Terutama Yang DiPertua-Yang DiPertua Negeri semoga mengarahkan Peguam Negara, Gabenor Bank Negara, Ketua Polis Negara, Ketua Pesuruhjaya Suruhanjaya Pencegahan Rasuah Malaysia, Ketua Audit Negara, dan Jawatankuasa Kira-kira Wang Negara untuk melaporkan kepada Majlis Raja-Raja mengenai siasatan-siasatan mereka mengenai 1MDB secara telus dan benar tanpa melindungi mana-mana pihak.
15.Jika ini tidak dapat dilakukan, atau berlaku campurtangan oleh pihak yang disiasat, atau laporan-laporan yang diterima tidak dipercayai, maka saya merayu kepada Majlis Raja-raja untuk menubuhkan Suruhanjaya Siasatan DiRaja bagi mendedahkan kebenaran mengenai 1MDB secepat mungkin.
16.Sesungguhnya, dalam tempoh lebih setahun ini, kes 1MDB dan lain-lain isu membabitkan Perdana Menteri telah membelenggu negara. Tahap keyakinan Rakyat terhadap kewibawaan dan integriti Kerajaan Persekutuan yang diterajui Dato’ Seri Mohd Najib semakin terhakis apabila beberapa pihak berkuasa luar negara membuat kenyataan mengenai siasatan yang telah mereka lancarkan ke atas beberapa transaksi mencurigakan yang melibatkan 1MDB. Ini termasuklah siasatan yang dijalankan oleh Pejabat Peguam Negara Switzerland terhadap kes penyelewengan dana yang membabitkan 1MDB.
17.Sambil Rakyat meratapi nasib negara, dunia memerhati masalah demi masalah yang menimpa Malaysia, dan tertanya-tanya kenapa ini boleh berlaku dan apa kesudahannya. Rata-rata seluruh dunia mencemuh dan memandang serong terhadap Malaysia yang dikatakan antara negara yang paling korup sekarang. Adakah kita masih boleh memejam sebelah mata dan bersikap toleran lagi?
18.Perkara yang saya bangkitkan ini adalah soal kepentingan negara. Janganlah sesiapapun cuba mengalih perhatian Rakyat dengan mempolitikkan kenyataan saya ini. Semoga Allah Subhanahu Wata’ala memberi petunjuk dan hidayah, melindungi negara dan seluruh warganya dari malapetaka, khususnya dari angkara manusia sendiri.
DATO’ SERI HAJI MUKHRIZ TUN MAHATHIR
Mantan Menteri Besar Kedah Darul Aman
Pengerusi Badan Perhubungan UMNO Negeri Kedah
ADUN Ayer Hitam
Tarikh : 07 haribulan Februari, 2016. (SH 07/02/2016).

0

0

votes
Article Rating
Kongsikan artikel ini


SEMUA HARUS BERI SOKONGAN

Tidak kira siapa pun kita, asalkan rakyat Malaysia yang cintakan kebenaran dan keadilan, seharusnya memberi sokongan kepada petisyen ini tanpa sebarang keraguan.
Jangan sesekali dilihat siapa yang menggerakkannya, tetapi lihatlah nilai dan kepentingannya kepada masa depan negara.
Tambahan pula isu berkaitan dana yang masuk ke akaun peribadi Najib Razak itu sudah menjadi begitu kalut, haru biru dan semakin tidak menentu jadinya.
Moga-moga dengan jayanya mengumpul sejuta tandatangan secara maya, jika lebih daripada sejuta tentunya lagi baik, akan dapat membuka hati Yang Dipertuan Agong untuk segera campurtangan dan membenarkan siasatan dibuka semula terhadap Najib.
Petisyen boleh diperolehi di  sini.”.
https://docs.google.com/forms/d/1V9BtH3DXlsst-wqp3WoLSyMi2K8x8oTUq0Ppejy9Wio/viewform?c=0&w=1
.
Oleh itu, ayuh kita semua berganding bahu memberikan sokongan kepada petisyen tersebut. (SH 07/02/2016).

0

0

votes
Article Rating
Kongsikan artikel ini


RM2,600 JUTA MAKIN HAMPIR KAITANNYA DENGAN 1MDB, SEDIAKAH NAJIB BERLAKU
JUJUR?

Siapa pun yang mengikuti perjalanan dan episod pusing memusing kenyataan berkaitan wang sebanyak RM2,600 juta yang masuk ke akaun peribadi Najib, pasti dapat merasakan semuanya kini seperti sedang menuju ke lubuk 1MDB akhirnya.
Walaupun Najib sejak daripada awal berkali-kali menafikan wang tersebut berpunca daripada 1MDB dan kononnya tidak pernah menggunakannya untuk kepentingan peribadi, rakyat yang waras tetap mempunyai kepercayaan sebaliknya.
Najib berulangkali mempertahankan wang itu adalah derma yang diberikan kepadanya dan atas kehendak penderma jugalah ia dimasukkan ke dalam akaun peribadinya.
Tetapi, bak kata Tun Mahathir Mohamad, bukan saja mustahil ada orang Arab begitu pemurah, malah “orang Arab gila pun tidak mungkin menderma sebanyak itu secara percuma.”
Menjadi kebiasaan dalam dunia ini bahawa orang akan menjadi semakin berkira apabila bertambah kaya. Apabila seseorang ada RM10, dia tidak ada masalah untuk memberi separuh daripadanya kepada rakan atau orang lain yang dalam kesempitan.
Tetapi apabila orang yang sama ada RM1 juta, terbalik dunia pun tidak mungkin mahu diserahkannya separuh daripada itu kepada sesiapa secara percuma. Paling banyak sedia diderma mungkin sekitar RM5 ribu atau RM10 ribu saja.
Untuk itu, jika seseorang boleh memberi derma percuma sebanyak RM2,600 juta, berapa banyak wang yang ada dalam simpanannya?
Sebab itu, sekali lagi, tidak ada manusia yang waras atau sesiapa pun yang dalam kehidupannya masih boleh membezakan antara hitam dengan kelabu, mahu memberi wang berbilion-bilion ringgit secara percuma kepada orang lain tanpa ada kepentingan.
Dalam episod wang yang diterima Najib, bukan saja nama pendermanya sentiasa dirahsiakan, malah tujuan ia didermakan juga berbeza-beza serta berbagai tujuannya seolah-olah mengikut suasana dan keadaan.
Sekejap dikatakan untuk menang pilihanraya, mengalahkah DAP, memerangi keganasan, mempertahankan fahaman Ahli Sunnah Wal Jamaah, melawan ISIS dan akhirnya menentang Ikhwanul Muslimin pula.
Namun demikian, asakan berterusan membuatkan nama penderma seperti sudah boleh dijangka dan diramalkan oleh ramai orang. Peguam Negara, Apandi Ali, dalam kesungguhannya mempertahankan Perdana Menteri, mengatakan sebahagian besar wang itu sudah dikembalikan oleh Najib kepada keluarga Diraja Arab Saudi kerana tidak digunakan.
Ia kemudian menyebabkan tekaan mencari nama dan siapa penderma serta kerabat-kerabat Diraja Arab Saudi yang kaya terus berleluasa sehingga akhirnya nama Raja Abdullah yang mangkat pada Januari 2015 segera dikaitkan.
Jika selama ini ramai yang begitu hairan bagaimana ada orang terlalu pemurah boleh menderma berbilion-bilion secara ikhlas tanpa meminta balasan, kehairanan tambah mencecah awan kerana rupa-rupanya ada lagi manusia yang “begitu hebat”  dengan memulangkan sebahagian besar wang derma semata-mata kerana tidak digunapakai.
Seluruh dunia lantas ketawa dan ada pula menganggapnya lawak jenaka paling hebat “made ini Malaysia” untuk hiburan seantero cakrawala.
Kemudian muncul pula Menteri Luar Arab Saudi, Adel Al-Jubeir yang lebih percaya wang RM2,600 juta itu adalah suatu bentuk pelaburan dan bukannya derma.
Sementara Najib masih mengunci mulut dan membisu seribu bahasa, Peguam Negara akhirnya sekali lagi membuat pendedahan bahawa salah seorang anak lelaki Raja Abdullah adalah individu yang dicari-cari itu.
Meskipun enggan menyebut namanya, kaitannya segera tertumpu kepada Putera Turki Abdullah Al Saud, salah seorang anak lelaki Raja Abdullah yang diketahui memiliki PetroSaudi dan mempunyai usahasama perniagaan dengan 1MDB.
Peguam Negara juga menyebut, motif di sebalik derma itu tidak penting kerana ia tidak salah di bawah undang-undang negara.
“Ini adalah wang dia dan urusan peribadinya. Kami tidak mempunyai undang-undang untuk menyatakan bahawa menerima sumbangan politik adalah haram.
“Dia ada berbilion-bilion, jika dia mahu menderma, apa masalahnya?” soal Apandi lagi.
Laporan-laporan media antarabangsa memang ada menyenaraikan Raja Abdullah antara pemerintah yang terkaya di dunia dengan pemilikan kekayaan kira-kira AS$19 bilion, tetapi tidak pernah disebut mengenai harta dan kesuksesan anak-anaknya.
Apatah lagi ketika wang itu dimasukkan ke akaun peribadi Najib pada Mac 2013, Raja Abdullah masih lagi hidup dan anak-anaknya seramai 18 orang itu, termasuk Putera Turki,  belum lagi difaraidkan kekayaan sebanyak AS$19 bilion itu.
Jika ada anaknya yang begitu kaya sehingga boleh menderma sebanyak RM2,600 juta atau AS$681 juta, berapa kekayaannya?
Katalah Putera Turki yang syarikatnya PetroSaudi mempunyai urusniaga dengan 1MDB, dinilai paling logik sebagai penderma kepada Najib, apakah wang yang diberikannya itu benar-benar bebas kaitannya dengan 1MDB?
Bagaimana pula dengan beberapa siri pendedahan antarabangsa sebelum ini berkaitan kehilangan wang dalam urusniaga antara 1MDB dan PetroSaudi dan terbaru oleh Peguam Negara Switzerland tentang kecurigaan pemindahan wang sejumlah AS$4 bilion, juga berkaitan 1MDB melalui institusi kewangan negara itu?
Dalam hal ini, sebelum terbongkar hakikat sebenarnya, bukankah lebih baik jika Najib segera berterus-terang dan berlaku jujur dengan beliau sendiri mendedahkan anak Raja Abdullah yang mana yang menjadi penderma dan tujuan ia diberikan supaya kita boleh menjangka sama ada berkaitan 1MDB atau sebaliknya?
Sediakah Najib atau akan ada episod putar memutar dan pusing memusing lagi selepas ini?  (SH 08/02/2016).

0

0

votes
Article Rating
Kongsikan artikel ini


SAYA ORANG YANG SUKA BEKERJA, KATA SABBARUDDIN CHIK TENTANG TUGASNYA DI
AMANAHRAYA

Barangkali  ramai yang tidak sedar bahawa bekas Menteri Kebudayaan, Kesenian dan Pelancongan, Sabbaruddin Chik sudah dilantik sebagai Pengerusi Amanahraya Berhad, mengganfikan Reezal Merican Naina Merican yang dinaikkan pangkat menjadi Timbalan Menteri Luar Negeri sejak Julai tahun lalu.
Tanpa angin,  tanpa ribut dan dalam diam-diam, Sabbaruddin sebenarnya sudah pun memulakan tugas barunya itu hampir sebulan yang lalu.
Beliau tidak pernah meminta atau melobi sebarang jawatan dan secara tiba-tiba saja menerima panggilan daripada Putrajaya mengenai tawaran itu.
Secara spesifiknya, Perdana Menteri, Najib Razaklah yang memberikan jawatan itu kepadanya.
Bagi Sabbaruddin, beliau menerima tanggunggawab yang diberikan oleh Perdana Menteri itu sebagai amanah yang harus dilakukannya dengan sebaik mungkin.
“Orang dah memberi, takkan saya nak tolak. Lagi pula, saya memang seorang yang suka bekerja.
“Tetapi dalam masa yang sama, saya sedar ada tanggungjawab dan kepercayaan yang harus saya laksanakan dengan sebaiknya di Amanahraya ini,”  kata Sabbaruddin ketika saya mengunjungi beliau di pejabatnya di Tingkat 15, Menara Amanahraya minggu lalu.
Oleh itu, kata bekas Setiausaha Agung UMNO itu lagi, jika tiada sebarang urusan lain, beliau biasanya sudah sampai ke pejabat sekitar jam 9 pagi setiap hari.
Selainnya, Sabbaruddin juga berazam untuk melakukan sesuatu yang bermanfaat atau meniupkan nafas segar kepada warga kerja Amanahraya dan masyarakat keseluruhannya berkaitan tugas barunya sekarang.
Kata beliau, rekodnya sebelum ini sama ada sebagai menteri mahupun Pengerusi Bank Rakyat menunjukkan beliau sentiasa cuba melaksanakan idea-idea baru yang bermanfaat kepada orangramai.
“Orang selalu ingat Amanahraya ini hanya berkaitan wasiat dan pusaka saja, tetapi sebenarnya ia juga terlibat dalam pengurusan unit amanah, hartanah, pelaburan serta perbankan,” tambahnya lagi.
Sehubungan itu, jelas Sabbaruddin, selain mengekalkan aktiviti sedia ada, beliau mahu menjadikan Amanahraya lebih dikenali dengan peranannya yang pelbagai serta kehadirannnya di tengah-tengah masyarakat turut dirasai oleh semua. (SH 08/02/2016)

0

0

votes
Article Rating
Kongsikan artikel ini


TIBA2 SAJA PAC DAH NAK BUAT RUMUSAN, BOLEHKAH HASILNYA DIPERCAYAI?

Dua hari lalu Pengerusi Jawatankuasa Kira-kira Wang Negara atau PAC, Hassan Ariffin secara tiba-tiba memberitahu, dua saksi terakhir akan dipanggil minggu depan untuk memberi keterangan berhubung siasatan pihaknya mengenai 1MDB.
Katanya, dua saksi terakhir itu ialah bekas Presiden dan Ketua Pegawai Eksekutif 1MDB, Shahrul Azral Ibrahim Halmi serta bekas Pengerusinya, Mohd Bakke Salleh.
Ini merupakan dua individu terakhir yang akan kita panggil sebelum Ketua Audit Negara membentangkan laporannya dan selepas itu kita akan membuat rumusan untuk dibentangkan di Parlimen, kata Hassan yang juga Ahli Parlimen Rompin.
Dengan pengumuman itu bermakna, laporan PAC berhubung pelbagai isu yang dicurigai dan diperkatakan ramai berkaitan 1MDB akan disiapkan dan diketahui tidak berapa lama lagi.
Pengumuman Hassan itu segera membuatkan salah seorang anggota PAC, Tony Pua “terkejut beruk” kerana  mendakwa ia tidak pernah dibincangkan sebelum ini.
Menurut beliau, memang persetujuan memanggil dua individu itu telah ditetapkan dalam mesyuarat sebelum ini, tetapi tidak pernah dipersetujui bahawa tiada lagi saksi-saksi lain akan dipanggil.
Katanya, terdapat beberapa saksi yang amat relevan untuk dipanggil memberi keterangan, antaranya Gabenor Bank Negara, Zeti Akhtar Aziz serta seorang lagi bekas CEO 1MDB iaitu Mohd Hazeem Abdul Rahman.
Selain itu, tambah Pua, ketika PAC dipengerusikan oleh Nur Jazlan juga turut secara rasmi telah meminta persetujuan Kementerian Kewangan untuk memastikan kehadiran Najib Razak dan Jho Low memberi keterangan kepada jawatankuasa itu.
Tidak saja Nur Jazlan yang mengumumkan keperluan Jho Low dipanggil memberi keterangannya, bahkan Khairy Jamaluddin juga menilai keperluan yang sama agar penyelesaian menyeluruh dapat dicapai berhubung kemelut 1MDB yang diperbualkan ramai itu.
Sehubungan itu, bagaimanakah agaknya rupa bentuk laporan dan rumusan PAC berhubung 1MDB nanti setelah saksi-saksi yang dianggap penting itu tidak dipanggil memberi keterangannya?
Kenapa Hassan begitu pantas mahu siasatan berhubung 1MDB ditamatkan?
Apatah lagi, jika diimbas kedudukan Hassan mengetuai PAC turut lebih kurang sama dan tidak banyak berbeza dengan Apandi Ali yang kini menjadi Peguam Negara.
Apandi dijadikan Peguam Negara secara mengejut menggantikan Abdul Gani Patail yang dikatakan tidak sihat untuk tugas itu, manakala Hassan pula dipilih sebagai Pengerusi  setelah PAC “dikelabu-asapkan” dengan Nur Jazlan dan beberapa ahli jawatankuasanya dinaikkan pangkat menganggotai pentadbiran kerajaan.
Kedua-duanya, Apandi dan Hassan mendapat “rezeki dan jawatan” di tengah-tengah siasatan terhadap 1MDB oleh sebuah pasukan petugas khas sedang rancak dijalankan.
Peguam Negara akhirnya menolak sebarang pendakwaan dalam kertas siasatan yang dilakukan oleh Bank Negara berkaitan 1MDB dan juga siasatan oleh SPRM terhadap Najib berhubung wang ribuan juta yang masuk ke akuan peribadinya.
Lantas, bolehkah diharapkan keputusan yang berbeza daripada PAC nanti? (SH 09/02/2016).

0

0

votes
Article Rating
Kongsikan artikel ini


CERITA DEDAK

Cuti yang agak panjang sempena sambutan Tahun Baru Cina kali ini, saya mengambil peluang menziarahi bapa saudara sebelah isteri di sebuah negeri di selatan tanahair.
Bapa saudara saya adalah salah seorang peneroka Felda dan sebagai usaha sampingan sambil bertujuan untuk memeriahkan anak cucu dan saudara-mara yang berkunjung ke rumahnya, beliau turut memelihara ayam kampung.
Oleh kerana bukan untuk jualan, tidaklah banyak ayam yang dipeliharanya, adalah barangkali dalam sekitar 50 ekor yang diletakkan dalam kawasan berpagar di belakang rumah.
Apabila anak cucu balik kampung atau sudara mara menziarahinya, ayam itulah selalunya dijadikan hidangan kemeriahan makan besar dengan digoreng dan dimasak lemak cili padi.
Beliau biasanya memberi nasi, apa saja lebihan di dapur, buah kelapa sawit atau  ubi untuk makanan ayam-ayamnya itu.
Ketika berbual-bual, beliau bercerita tidak berapa lama sebelum ini, seorang kawannya memberi setengah seguni kecil dedak kepadanya untuk diberi makan kepada ayam-ayam yang dipeliharanya itu.
Kata kawannya, dedak itu lebihan yang sudah tidak diperlukannya lagi.
Bapa saudara saya memang tidak pernah memberi makan dedak kepada ayam-ayamnya kerana merasakan tiada keperluan untuk berbuat demikian memandangkan nasi lebihan makanan seharian, buah kelapa sawit atau ubi sentiasa saja ada untuk dijadikan makanan ayam-ayamnya.
Lagi pun semuanya percuma, tidak seperti dedak yang kena dibeli.
Oleh kerana diberi percuma, beliau pun memberi dedak itu kepada ayam-ayam peliharaannya sehinggalah ia habis.
Setelah itu, beliau memberinya semula ayam-ayamnya dengan nasi, buah kepala sawit atau ubi seperti sebelumnya.
Apa yang mengejutkan bapa saudara saya ialah ayam-ayam itu seperti tidak berminat lagi mahu makan nasi, buah kelapa sawit dan ubi sebagaimana selalunya.
Ia hanya makan sikit-sikit dan kemudian meninggalkannya begitu saja. Maka banyaklah nasi, buah kelapa sawit dan ubi yang sepatutnya dimakan ayam-ayamnya, terbiar begitu saja.
Beberapa hari berlalu setelah melihatkan ayam-ayam seperti kurang makan, beliau cuba membeli sedikit dedak dan menaburnya sebagai makanan.
Alangkah terperanjatnya bapa saudara saya kerana ayam-ayam itu begitu selera dan berebut-rebut mendapatkan dedak sehingga dalam sekejapan saja, ia sudah habis dimakan.
Kini, tahulah bapa saudara saya bahawa ayam-ayamnya lebih meminati dedak daripada nasi, buah kelapa sawit dan ubi yang selalu dimakannya sebelum ini.
Walaupun cuba diselang seli antara nasi, kelapa sawit dan dedak, namun tetaplah dedak juga yang lebih menjadi pilihan ayam-ayamnya sekarang ini.
Maka, oleh kerana secara tak sengaja memberi makan dedak hasil sedekah seorang kawan kepada ayam-ayamnya, bapa saudara saya sekarang tak pasal-pasal kena selalu membeli dedak kerana tidak mahu ayam-ayamnya kelaparan, kurang makan dan kurus sebelum disembelih apabila anak cucu dan saudara mara sesekali  balik kampung menziarahinya.
Daripada pagi hingga malam ketika berada di rumahnya, beberapa kali jugalah bapa saudara saya bersungut mengenai “perangai” ayam-ayamnya itu.
Kepada ayam pun rupa-rupanya dedak menimbulkan ketagihan sehingga tidak memandang lagi kepada makanan yang lain. Sekali makan dedak, maka dedaklah yang ditunggunya.
Hmmmmmm…..(SH 09/02/2016).

0

0

votes
Article Rating
Kongsikan artikel ini


BILA PENGUNDI KEDAH MULA MARAH

Bagaimana Ahmad Bashah kata isu pertukaran Menteri Besar bukan saja  sudah selesai, malah boleh menang dua pertiga dalam PRU 14 nanti? (SH 10/02/2016).

0

0

votes
Article Rating
Kongsikan artikel ini


KENAPA KARPET MERAH DIJADIKAN MANGSA?

Di tengah-tengah kepimpinannya sedang dipertikaikan rakyat jelata dan berita mengenainya juga meniti diperkatakan di seluruh dunia, Najib Razak tiba-tiba ingin merendah diri dengan meminta perbelajaan sambutan untuknya dikurangkan dengan segera.
Aspek yang disentuhnya untuk dikurangkan itu ialah penggunaan karpet merah dan hidangan istimewa dalam setiap program yang dihadirinya.
Menurut beliau, dengan berbuat demikian bermakna perbelanjaan kerajaan dapat dikurangkan dan membolehkan lebih tumpuan diberikan kepada rakyat.
Fokus utama kita ialah rakyat, bukan protokol, kata Najib lagi.
Hahaha….ketawalah semua orang, termasuk makcik-makcik Felda dan budak-budak sekolah rendah dengan lakonan terbarunya kali ini.
Kenapalah dalam banyak-banyak aspek yang boleh dilakukan untuk menjimatkan perbelanjaan kerajaan, karpet merah yang lebih menjadi perhatian Najib?
Apa yang ingin ditonjolkannya? Kalau ingin menunjukkan beliau kononnya berjiwa seperti rakyat biasa, ingatlah bahawa ramai belum lupa tentang perbelanjaan mewah dan keseronokannya membeli belah  bersama keluarga di berbagai negara sebelum ini.
Lagi pula, bukankah menggunakan karpet merah tidak mengeluarkan belanja yang besar kerana ia tidaklah terlalu mahal serta karpet itu pula biasanya boleh diulang-ulang pakai kegunaannya?
Apa yang sebenarnya dapat dijimatkan dengan tidak menggunakan karpet merah?
Apakah selama ini penggunaan karpet merah yang menyebabkan kewangan negara jadi tenat?
Adakah dengan tidak menggunakannya lagi,  ekonomi  negara akan segera melonjak dan hutang yang bertimbun dapat dikurangkan?
Mengapa tidak diumumkan penjimatan yang lebih besar maknanya seperti mengurangkan saiz kabinet, pemotongan gaji dan elaun menteri, membuang penasihat dan duta khas bertaraf menteri yang tidak memberi faedah sama sekali, menghadkan majlis jamuan sempena hari perayaan kepada menteri-menteri dan timbalan menteri dan memotong sebahagian peruntukan Jabatan Perdana Menteri yang berjumlah lebih RM20 bilion untuk tahun 2016?
Program lawatan Perdana Menteri dan menteri-menteri, kenapa masih menikmati kemudahan perjalanan dan penginapan bertaraf lima bintang?
Dalam hal ini, seorang rakan yang biasa dengan Najib sejak sekian lama, tetapi sudah beralih arah mulai beberapa bulan lalu, menyifatkan Perdana Menteri semakin memperlihatkan dirinya tidak tahu apa keutamaan yang perlu dilakukannya untuk menyelamatkan negara.
Tanpa karpet merah pun, kata beliau, jika sikap dan perangai Najib masih tidak berubah, tiada apa-apa yang berbeza yang dapat dirasakan oleh rakyat. (SH 11/02/2016).

0

0

votes
Article Rating
Kongsikan artikel ini


LEBIH BAIK AHLI PARLIMEN PEMBANGKANG DALAM PAC SEGERA LETAK JAWATAN

Semakin hari semakin dapat dirasai ke mana arahnya  laporan Jawatankuasa Kira-Kira Wang Negara atau atau PAC berhubung siasatannya mengenai 1MDB, sebuah syarikat milik kerajaan dan ditubuhkan oleh Najib Razak, tetapi akhirnya tersadai dengan pelbagai kontroversi tak berkesudahan.
Dua tiga hari lalu, secara tiba-tiba Pengerusi PAC, Hassan Ariffin mengumumkan dua saksi terakhir yang akan dipanggil memberi keterangan kepada jawatankuasa itu ialah bekas Presiden dan CEO 1MDB, Shahrul Azral Ibrahim Halmi serta bekas Pengerusinya, Mohd Bakke Salleh.
Kata beliau, mereka adalah yang terakhir dan tiada lagi saksi lain selepas itu.
Semalam pula, Hassan mengatakan PAC tidak boleh memanggil lebih ramai saksi lain untuk memberi keterangan berhubung 1MDB kerana ia akan melambatkan proses menyiapkan laporannya.
Katanya, beliau berhasrat untuk membentangkan laporan itu dalam sessi Parlimen akan datang yang dijadulkan bersidang antara Mac hingga April nanti.
Soalnya, kenapa Hassan begitu tergesa-gesa dan mengejar masa untuk menyiapkan laporan berkaitan 1MDB?
Apa yang dikejarnya, adakah ia berkaitan dengan penyiasatan pelbagai negara yang timbul semula baru-baru ini atau untuk menunjukkan Najib “suci bersih” dalam menghadapi pilihanraya negeri Sarawak tidak lama lagi?
Apakah yang menjadi keutamaan PAC sebenarnya, mencari kebenaran  berkaitan 1MDB atau cepat-cepat menyiapkan laporan dan tidak memperdulikan sama sekali lengkap atau tidak fakta-faktanya?
Apa pula masalahnya jika laporan itu lambat disiapkan? Adakah sesiapa akan memarahinya?
Bukankah PAC merupakan sebuah jawatankuasa di bawah Parlimen yang sepatutnya mengutamakan kepentingan rakyat dengan laporan yang benar-benar lengkap dan bukan semata-mata untuk “menyelamatkan” Perdana Menteri?
Tidakkah Hassan sedar bahawa tertangguhnya proses siasatan PAC mengenai 1MDB adalah merupakan kesalahan  Najib juga yang bertindak menabur “dedak berupa jawatan dalam pentadbiran kerajaan”  kepada empat anggota jawatankuasanya di tengah-tengah mereka menjalankan kerjanya?
Jika PAC tidak “dikelabu-asapkan” oleh Najib sendiri, sudah tentu isu kelambatan dalam menyiapkan laporan tidak berbangkit sama sekali?
Selain itu, adakah Hassan ingin mengabaikan saja kenyataan Tony Pua bahawa PAC ketika dipengerusikan oleh Nur Jazlan dahulu sudah pun memohon secara rasmi kepada Kementerian Kewangan untuk memastikan kehadiran Najib dan Jho Low untuk memberi keterangannya?
Begitu juga Gabenor Bank Negara, Zeti Akhtar Aziz dan seorang lagi bekas CEO 1MDB, Mohd Hazeem Abdul Rahman yang menurut Tony Pua turut relevan untuk dipanggil sama, apakah akan diabaikan juga oleh Hassan?
Kalau begini jalan cerita yang cuba diatur oleh Hassan, lebih baiklah Ahli-Ahli pembangkang yang berada dalam PAC segera meletakkan jawatan mereka agar tidak terus terpalit dengan persekongkolan yang dilihat semata-mata untuk “membersihkan”  1MDB dan Perdana Menteri sahaja.
Mungkin Tony Pua boleh menjadi orang pertama bertindak ke arah itu.  (SH 10/02/2016).

0

0

votes
Article Rating
Kongsikan artikel ini


PETUA UNTUK SENANG ATAU SENGSARA DI ERA NAJIB

Tiada apa yang memeranjatkan apabila Mukhriz Mahathir secara terbuka menyatakan sebab utama beliau disingkirkan sebagai Menteri Besar Kedah ialah kerana tegurannya berkaitan 1MDB dan derma RM2,600 juta yang diterima Najib Razak.
Katanya, perkara itu diberitahu oleh Najib sendiri yang nyata beliau tidak senang dengan kritikan dan kelantangan berkaitan dua perkara itu.
Kenyataan Mukhriz itu hanya mengesahkan lagi bahawa sesiapa saja yang bersuara lantang dan berbeza mengenai kedua-dua isu itu pasti akan segera “dipancung” dan “dipendekkan nyawa politiknya”.
Muhyiddin Yassin dan Shafie Apdal dipecat daripada kabinet juga kerana bersuara mengenai 1MDB dan wang derma tersebut.
Peguam Negara, Abdul Gani Patail dibuang secara mengejut dan orang nombor dalam Cawangan Khas PDRM, Abdul Hamid Bador dipindahkan serta-merta pun kerana 1MDB dan duit derma itu.
Pegawai SPRM dipindahkan (tapi ditarik balik setelah timbul desakan) dan beberapa yang lain disiasat dan digeledah, juga tidak lain disebabkan sedang menyiasat tentang 1MDB dan wang derma yang sama.
Khairuddin Abu Hassan dan Mathias Chang ditahan, “disosmakan”  dan didakwa di mahkamah semata-mata kerana bersuara ke seluruh dunia inginkan kebenaran berkaitan 1MDB dan wang RM2,600 juta itu.
Ahmad Zahid Hamidi, Salleh Said Keruak dan ramai yang lain mendapat jawatan kerana gigih mempertahankan 1MDB dan derma yang khabarnya disumbangkan oleh keluarga Diraja Arab Saudi, tetapi masih dirahsiakan namanya.
Ahli-ahli Jawatankuasa Kira-Kira Wang Negara ditawarkan jawatan dalam kerajaan, semua rakyat dan makcik Felda pun tahu puncanya hanyalah berkaitan 1MDB dan wang derma yang satu itu.
Mendesak pemimpin tertentu berundur kerana 1MDB dan derma akan dianggap berdosa, lalu disiasat dan dipecat tetapi berkomplot menolak pemimpin yang bersuara tentang perkara yang sama, akan diberikan pujian dan dikatakan untuk kepentingan parti di masa depan.
Pendeknya, di era Najib ini, untuk senang atau derita dalam politik, senang saja pilihannya. Kuncinya satu saja, iaitu 1MDB dan duit RM2,600 juta.
Kedua-dua perkara itu seolah-olah “benda suci”  yang tidak boleh sama sekali dikata tidak baik mengenainya.
Bersuara dan mengkritik 1MDB serta derma yang diterima Perdana Menteri, bermakna bersedialah dengan risiko susah dan sengsara, manakala angguk dan sanggup berkata “ya” sepanjang masa, dapatlah segala nikmat dunia. (SH 11/02/2016).

0

0

votes
Article Rating
Kongsikan artikel ini


APA AGAKNYA PERASAAN NAJIB DI AS KETIKA INI?

Perdana Menteri, Najib Razak ketika ini sedang mengadakan lawatan rasmi seminggu ke Amerika Syarikat, termasuk menghadiri Sidang Kemuncak Pemimpin ASEAN – AS di California.
Selain menghadiri beberapa program yang antaranya bertemu dengan pelajar Malaysia di sana, Najib juga dijadual mengadakan perjumpaan dengan pengurus dan peneraju beberapa syarikat di negara kuasa besar itu.
Dua syarikat gergasi yang bakal dilawatinya pula ialah Apple Inc. dan Tesla Motors.
Dalam Sidang Kemuncak Pemimpin ASEAN – AS, Najib bersama sembilan pemimpinnya  yang lain akan turut mengadakan perbincangan dengan Presiden AS, Barack Obama.
Berada di AS untuk mengadakan lawatan rasmi sambil bercampur gaul dengan pemimpin ASEAN yang lain serta Barack Obama dan tokoh-tokoh terkemuka negara itu, apa agaknya perasaan dan air muka Najib ketika berhadapan dengan mereka?
Bagaimana rasa-rasanya beliau melindunginya raut wajahnya di sebalik seluruh dunia ketika ini turut mengetahui dan membaca pelbagai berita mengenai dirinya yang dikaitkan dengan kemelut 1MDB dan derma berbilion ringgit yang masuk ke akaun peribadinya?
Mampukah beliau mempamerkan penampilan yang meyakinkan di hadapan semua orang yang ditemuinya sedangkan seluruh dunia juga tahu bagaimana Peguam Negara yang sedang menyiasatnya telah dipecat secara tiba-tiba?
Di antara semua orang yang ditemuinya dan beliau bercakap dengan mereka, agak-agaknya dalam hati masing-masing, adakah mereka percaya sepenuh hati wang RM2,600 juta yang masuk ke akaun peribadi Najib betul-betul merupakan derma yang asli?
Adakah juga mereka, termasuk Obama dan sembilan pemimpin ASEAN benar-benar percaya Najib sudah memulangkan sebanyak RM2,030 juta daripada derma RM2,600 juta yang diterimanya atas alasan tidak menggunapakainya atau mereka gelihati dan “terbahak-bahak” dalam hati?
Jika ramai rakyat Malaysia ketika berada di luar negara sering ditanya, “apa sudah jadi dengan negara anda?”, apakah Najib sebenarnya turut  merasakan soalan yang sama juga sedang bersarang di kepala setiap orang yang berdepan dengannya?
Sebagai contoh umpama, ia mungkin lebih kurang sama dengan seseorang yang tinggal di sebuah kampung tetapi disyaki bermacam-macam kerana kelakuannya yang tidak disenangi, bolehkah  orang seperti itu bercampur gaul di kedai kopi atau surau seperti biasa?
Adakah Najib masih punya sisa-sisa naluri halus sebagai manusia dalam dirinya atau beliau hanya “buat-buat bodoh” dan “persetankan”  semua tanggapan orang lain terhadapnya? (SH 12/02/2016).

0

0

votes
Article Rating
Kongsikan artikel ini


MAT OH MAT, CERDIKLAH SIKIT MAT…

Baru sebentar tadi, Ahmad Maslan menulis di Twitternya memaklumkan bahawa beliau hari ini pergi ke menunaikan solat Jumaat di Masjid Wilayah Persekutuan adalah dengan berjalan kaki daripada pejabatnya di Menara Miti.
Sambil memuatnaik empat keping gambarnya sedang berjalan kaki itu, Timbalan Menteri Perdagangan Antarabangsa dan Industri itu juga berkata, ia adalah suatu riadah yang baik untuknya.
Mat oh Mat, apa dah jadi ni Mat? Kenapa sampai begitu sekali mahu menonjolkan diri?
Walaupun menyebut berjalan kakinya pergi dan balik menunaikan solat itu adalah riadah yang baik, tetapi bukankah hal-hal berkaitan ibadah dengan Tuhan ini tidak perlu ditunjuk-tunjuk dan diberitahu kepada orang lain?
Berjalan kaki atau merangkak sekali pun, biarlah ianya hanya urusan antara kita dengan Tuhan.
Kenapa perlu diheboh-hebohkan, kalau bukan untuk menunjuk-nunjuk?
Lagi pula, tidakkah menunjuk-nunjuk boleh mengurangkan pahala?
Jika orang lain mengambil gambarnya dan kemudian memasukkannya dalam mana-mana laman atau rangkaian sosial, ia mungkin tidak menghairankan, namun kenapa sampai beliau sendiri memberitahunya kepada umum?
Tidakkah ini dilihat memang sengaja mahu menunjuk-nunjuk?
Dalam pada itu, bukankah beliau sekarang ialah Pengerusi Biro IT UMNO yang menjaga tentera-tentera siber yang beribu-ribu orang ramainya?
Mengapa tidak diminta seorang dua daripada mereka yang boleh mengambil gambarnya dan kemudian menghebahkannya kepada umum, jika pun beliau ingin sangat memberitahu kepada umum tentang kesanggupannya berjalan kaki ke masjid itu?
Kalau orang lain melakukannya, nampaklah ia “natural”, walaupun mungkin ia juga memang dibuat secara sengaja dan dirancang.
Tetapi dengan secara sengaja, mungkin pegawainya sendiri mengambil beberapa keping gambarnya sedang berjalan kaki dan kemudian menghebahkan melalui Twitter miliknya, langsung tidak terlihat “kenaturalannya”, bahkan sesiapa pun akan mengatakannya memang dirancang sejak awal lagi.
Cerdiklah sikit Mat,  takkanlah pointer 3.85 tak mampu berfikir lebih daripada itu? (SH 12/02/2016).

0

0

votes
Article Rating
Kongsikan artikel ini


PERGHHH…BILION-BILION JUGAK!!

Hampir tidak ada yang setuju dan gembira dengan keputusan kerajaan membenarkan kemasukan 1.5 juta pekerja asing daripada Bangladesh bekerja di negara ini untuk tempoh tiga tahun akan datang.
Selain ramai yang menyifatkan keputusan itu seolah-olah menjadikan negara ini “lambakan hamba abdi”, yang lebih dirisaukan ialah kesan sosial daripadanya yang mungkin jauh lebih buruk dan menggerunkan.
Ini berikutan sekarang ini pun dikatakan terdapat lebih 5 juta pekerja asing di negara ini di mana 2.2 juta daripadanya berdaftar secara sah, manakala selebihnya adalah tanpa izin.
Membenarkan kemasukan 1.5 juta lagi, bermakna dalam tempoh tiga tahun akan datang, jumlah pekerja asing di negara ini akan meningkat kepada kira-kira 7 juta orang.
Maka, apa rasionalnya lagi menambah masalah sedia ada?
Timbalan Perdana Menteri merangkap Menteri Dalam Negeri, Ahmad Zahid Hamidi dalam mempertahankan kemasukan itu berkata, ia bukanlah kehendak kerajaan, tetapi untuk memenuhi permintaan pasaran dalam sektor perkilangan, perladangan, pembinaan dan sebagainya.
Hari ini pula, beliau sekali lagi mempertahankan keputusan itu dengan menegaskan, ahli FMM atau Persekutuan Pengilang-Pengilang Malaysia sendiri yang meminta kemasukan pekerja asing tersebut kerana menghadapi masalah kekurangan pekerja.
Ehhh…ehh…ehh, sejak bila kerajaan mempunyai sikap tunduk seratus-peratus kepada kehendak pasaran semata-mata dalam membuat keputusannya?
Apa gunanya sebuah kerajaan yang mengaku bertunjangkan rakyat jika akhirnya kepentingan kapitalis saja yang ingin dipenuhi?
Apakah kerajaan tiada dasar langsung dalam penetapan kadar pekerja asing yang boleh bekerja dalam mana-mana kilang, ladang atau industri?
Apakah mahu dibenarkan sesebuah industri itu mengambil sepenuhnya pekerja Bangladesh sahaja dan mengabaikan sama sekali pekerja tempatan?
Tidakkah dengan membuat ketetapan 1.5 juta pekerja Bangladesh akan dibawa masuk akan menyebabkan pekerja asing lebih diketepikan?
Yang menjadi perbualan di mana-mana juga ialah kemasukan 1.5 juta pekerja Bangladesh ini merupakan jumlah paling ramai yang pernah diputuskan oleh mana-mana era menteri yang mengetuai Kementerian Dalam Negeri.
Lantaran itu, dalam tempoh tiga tahun kemasukan 1.5 juta pekerja Bangladesh tersebut, siapakah yang lebih untung daripadanya?
Jika dibuat andaian bodoh sekalipun di mana katalah mana-mana syarikat yang menguruskan kemasukan pekerja Bangladesh itu mengaut keuntungan RM1,000.00 bagi setiap kepala,  bermakna laba ” jual orang” saja sudah mencecah RM1.5 bilion atau RM1,500 juta.
Perghhh…bilion-bilion jugak!! (SH 13/02/2016).

0

0

votes
Article Rating
Kongsikan artikel ini


YANG MANA SATU?

Alhamdulillah jika ini terus menjadi pegangan Pas…
Tapi bagaimana dengan yang ini?
Dan juga yang ini? (SH 13/02/2016)

0

0

votes
Article Rating
Kongsikan artikel ini


IMAM PUN ADA DISALAHKAN, BAGAIMANA ZAHID BOLEH KATA "JANGAN SALAHKAN
SAYA"

Agak menjengkelkan apabila Ahmad Zahid Hamidi berkata, beliau dan kerajaan tidak harus disalahkan berhubung rancangan membawa masuk 1.5 juta pekerja daripada Bangladesh untuk tempoh tiga tahun akan datang.
Habis, kalau bukan menteri yang membuat keputusan dan kerajaan yang memerintah yang harus disalahkan, siapa lagi?
Adakah Tun Mahathir Mohamad dan Anwar Ibrahim yang harus diletakkan kesalahan itu?
Dalam hal ini Zahid seharusnya sedar bahawa menteri dan kerajaan bukannya “maksum”  sehingga semua perkara yang diputuskan seolah-olah betul belaka, malah imam surau pun akan ditegur dan dipersalahkan kalau bacaannya meragukan atau suaranya tidak berapa jelas kedengaran.
Jadi, apa masalahnya kalau ada teguran atau meletakkan kesalahan kepada beliau dan kerajaan berhubung kemasukan 1.5 juta pekerja Bangladesh itu?
Terimalah hakikat bahawa kemasukan itu terlalu melampau dan hanya menimbulkan persepi semata-mata untuk memberi pendapatan kepada kerajaan melalui kutipan levi dan keuntungan berganda kepada syarikat yang diberi lesen membawa masuk pekerja terbabit.
Harus disedari bahawa kita bukan saja berhadapan dengan lambakan warga asing daripada Bangladesh, tetapi juga daripada Indonesia, China, Myanmar, Filipina, Nepal, Afrika dan sebagainya.
Itu pun sebagai Timbalan Perdana Menteri dan Menteri Dalam Negeri, Zahid bagaikan masih tiada perasaan apa-apa berkata, ” jangan salahkan saya, jangan salahkan kerajaan”.
Akuilah, ia memang salah menteri dan kerajaan yang sedang berkuasa, bukan salah sesiapa yang lain. (SH 14/02/2016).

0

0

votes
Article Rating
Kongsikan artikel ini


ZAHID HAMIDI BERMAIN POLITIK?

Menyelesaikan masalah pekerja asing di negara ini bukan dengan cara mencabar belia-belia agar segera menceburi bidang pekerjaan yang kotor, bahaya dan sukar sebagaimana yang dilakukan oleh Ahmad Zahid Hamidi.
Melontarkan cabaran itu hanya memperlihatkan beliau cuba bermain politik dan terlindung kesungguhan untuk tetap membawa masuk 1.5 juta pekerja daripada Bangladesh ke negara ini.
Isunya ialah selesaikan dulu persekitaran pekerjaan yang memuaskan dan gaji minumum yang munasabah untuk golongan belia dan orang muda menceburi bidang pekerjaan itu sebelum melontarkan cabaran kepada mereka.
Contohnya, ada majikan sendiri yang melakukan diskriminasi dengan menyediakan pelbagai kemudahan seperti pengangkutan dan penginapan kepada pekerja asing, tetapi tidak berbuat demikian kepada orang tempatan.
Dalam hal ini, pekerja tempatan yang tidak disediakan kemudahan itu sepatutnya diberikan gaji yang lebih tinggi berbanding pekerja asing.
Hak sebagai warganegara seharusnya berbeza dengan orang asing. Tetapi apabila banyak majikan mengambil sikap pukul rata, sudah tentu menyebabkan anak-anak muda tempatan hilang minat dengan sendirinya.
Jika gaji memuaskan, suasana bekerjanya selesa dan kemudahan sebagai pekerja berpatutan, sebenarnya tidak ada sebab anak-anak muda yang kurang kelulusan tidak sanggup bekerja di sektor 3D iaitu
dirty, dangerous, difficult
 di negara ini.
Kalau ribuan antara mereka sanggup beratur panjang dan berulang alik ke Singapura untuk bekerja yang kebanyakannya dalam sektor 3D juga, tidak mustahil mereka juga sedia melakukannya di negara sendiri.
Kepada Zahid Hamidi, sebelum mencabar dan cuba bermain politik dengan golongan belia dan anak-anak muda, sebagai pemimpin nombor dua yang mungkin sudah ada hajat dalam hati untuk menjadi pemimpin nombor satu, selesaikan isu pokok berkaitan majikan itu terlebih dahulu.
Selepas isu pokok itu ditingkat dan ditambahbaik, barulah adil kalau mahu melontarkan cabaran.
Kegusaran ramai juga ialah berkaitan angka 1.5 juta itu. Sekiranya masalah pokok tadi dapat ditingkat dan ditambah baik yang secara langsung mendorong rakyat tempatan lebih seronok dan selesa bekerja, bukan saja angka 1.5 juta itu tidak perlu, malah jumlah pekerja warga asing sedia ada juga dapat dikurangkan. (SH 14/02/2016).

0

0

votes
Article Rating
Kongsikan artikel ini


ANNUAR MUSA KINI SENJATA BARU NAJIB BALUN MAHATHIR

Perlantikan Annuar Musa sebagai Ketua Penerangan UMNO menggantikan Ahmad Maslan kini semakin difahami berikutan beberapa kenyataan yang dikeluarkannya sejak akhir-akhir ini.
Beliau tidak lain untuk dijadikan senjata paling depan menyerang Tun Mahathir Mohamad yang terus lantang mengkritik kepimpinan Najib Razak.
Untuk rekod, Annuar bukan saja pernah menjadi menteri di era Tun Mahathir selepas pilihanraya 1990, bahkan menjadi pemimpin Kelantan paling lantang menyerang Tengku Razaleigh Hamzah dalam pemilihan Presiden UMNO tahun 1987.
Dalam pemilihan itu, Tun Mahathir berjaya menewaskan Ku Li dengan kelebihan 43 undi.
Ketika timbulnya isu Raja-Raja yang membabitkan pindaan perlembagaan, Annuar Musa juga menjadi antara yang paling ke depan menyokong usaha Tun Mahathir dan kerajaan ke arah itu.
Pendeknya, kelantangan dan kepetahan berpidato Annuar bukanlah luar biasa selama beberapa lama ketika Tun Mahathir merupakan “bossnya”.
Annuar, dalam perjalanan karier politiknya lebih dikenali sebagai orang Tun Mahathir sehingga dapat menjadi menteri penuh ketika berusia dalam lingkungan pertengahan 30an.
Kini, dengan  melantiknya sebagai Ketua Penerangan UMNO, Najib dilihat lebih mahu memanfaatkan kemampuan Annuar itu untuk menyerang balik bekas “bossnya” yang pernah berjasa kepadanya itu.
Beberapa kenyataan Annuar yang membandingkan tindakan Tun Mahathir ketika berkuasa dengan Najib sekarang serta serangannya kepada Mukhriz yang didakwanya tidak pernah bersuara dalam mesyuarat MT UMNO, tidak lain memperlihatkan kecenderungan ke arah itu.
Dalam kunjungannya ke Perak dan Kedah baru-baru ini,  Annuar juga dengan jelas mahukan  UMNO bersikap menyerang dan bukan lagi defensif sebagaimana yang dilakukannya sekarang ini.
Beliau juga mengajak semua pihak dalam UMNO terus mempertahankan institusi presiden yang kian teruk diserang dan dipertikaikan.
Sebelum itu, Annuar turut mengulas panjang tulisan Tun Mahathir dalam blognya yang mengkritik Peguam Negara dengan menyifatkannya suatu bentuk hasutan dan berikutan beberapa laporan polis sudah dibuat, Ketua Polis Negara, Khalid Abu Bakar menegaskan, pihaknya akan menyiasat bekas Perdana Menteri itu berkaitan jenayah fitnah.
Sebagaimana dulunya Annuar sentiasa ke depan  menyerang Ku Li dan Sultan Kelantan, jawatan baru dan peredaran masa seterusnya akan memperlihatkan begitulah juga Ahli Parlimen Ketereh itu akan “membalun dan membelasah” Tun Mahathir.
Aktifnya Annuar membela dan mempertahankan Najib dengan jawatan barunya sekarang sambil cuba membandingkannya dengan apa yang pernah dilakukan oleh Tun Mahathir dahulu, Perdana Menteri kini seolah-olah sudah ada “senjata baru”  untuk menyerang balas pengkritik  utamanya itu.
Secara langsung, ia juga memperlihatkan “senjata lama” seperti Salleh Said Keruak, Abdul Rahman Dahlan dan lain-lain yang selama ini banyak menghabiskan masa mennyerang Tun Mahathir, semakin tumpul di mata Najib.
Pendekatan Annuar pula tidak memperlihatkan sama sekali keinginan untuk membaik dan menjernihkan semula hubungan Tun Mahathir dengan Najib, sebaliknya terus menyerang dan menyerang sehingga mungkin “seorang jadi abu, seorang lagi jadi arang.”
Tidak menghairankan juga jika dalam waktu terdekat ini Tun Mahathir akan ditangkap dan disiasat berikutan jalan ke arah itu sudah pun ditunjukkan oleh Annuar yang menyifatkan bekas Perdana Menteri itu sebagai menghasut.
Jika ditangkap, bukan persoalan apa jadi kepada Tun Mahathir yang menjadi isunya, tetapi yang lebih ingin disaksikan ialah apa jadi kepada Najib selepas itu?
Adakah Najib makin selesa atau makin terjerut?
Di sebalik Najib mungkin berasa perlantikan Annuar bermanfaat untuk dirinya dalam menghadapi serangan bekas Perdana Menteri itu, hakikat yang tidak dapat dinafikan ialah ia juga menjadikan perkelahian Tun Mahathir – Najib terus parah dan berdarah sehingga tibanya tarikh pilihanraya akan datang, kalau pun tidak membawa sampai ke hujung nyawa. ( SH 15/02/2016).

0

0

votes
Article Rating
Kongsikan artikel ini


SIAPA KATA RAKYAT MALAYSIA MALAS?

Ini adalah pemandangan biasa setiap hari di Tambak Johor di mana puluhan ribu rakyat Malaysia, terutama belia dan golongan muda, berulang-ulang ke Singapura untuk mencari rezeki yang halal.
Adakah mereka ini bekerja di negara jiran kita sebagai CEO, jurutera, akauantan, arkitek dan lain-lain jawatan berkolar putih?
Jadi, siapa kata rakyat kita malas dan memilih pekerjaan? (SH 15/02/2016).

0

0

votes
Article Rating
Kongsikan artikel ini


CERITA RM2,600 JUTA YANG TERUS BERBEZA-BEZA

Lupakan seketika pelbagai versi yang berbeza-beza mengenai wang RM2,600 juta yang masuk ke akaun peribadi Najib Razak yang pernah kita dengar dan baca beberapa waktu sebelum ini yang antaranya dikatakan untuk UMNO menang pilihanraya, memerangi keganasan,  menegakkan fahaman Ahli Sunnah Wal Jamaah, melawan DAP dan entah apa-apa yang lain lagi.
Ini pula cerita yang agak baru, setelah nama Najib Razak dibersihkan oleh Peguam Negara, tapi nampaknya versi mengenai wang tersebut masih juga berbeza-beza lagi.
Cerita 1
Dalam temubual dengan sebuah akhbar berbahasa Inggeris, Ahad lalu, Ketua Penerangan UMNO Annuar Musa berkata, derma RM2,600 juta yang masuk ke akaun peribadi Najib Razak bukanlah “suatu jumlah yang besar”  untuk menghadapi satu pilihanraya umum.
“Anda mesti mempunyai wang yang cukup. Dalam sistem UMNO, pembiayaan hanya datang daripada presiden. Kami tidak pernah persoalkannya.
“Jentera dan semua orang dalam parti akan meminta wang daripada presiden, walau siapa pun presiden parti,” tambah beliau.
Annuar juga menegaskan, adalah sangat tidak beretika untuk Perdana Menteri dan Presiden UMNO jika parti tidak mempunyai wang yang cukup untuk menghadapi pilihanraya.
Nampak logik dan masuk akal hujah-hujah beliau itu.
Soalnya, apakah Annuar terlupa dengan pengumuman Peguam Negara bahawa Najib sudah memulangkan sejumlah RM2,030 juta daripada wang derma tersebut atas alasan ia tidak digunapakai?
Bermakna, dengan pemulangan wang itu tidaklah banyak mana yang digunakan untuk menghadapi pilihanraya tahun 2013 lalu dan bagaimana Annuar tetap mengatakan wang RM2,600 juta bukanlah suatu jumlah yang besar?
Kenapa sebagai Ketua Penerangan UMNO, Annuar memberi jawapan sebegitu dalam usahanya mempertahankan Najib?
Cerita 2
Sekumpulan imam baru-baru ini dijemput menghadiri pertemuan dengan seorang menteri, yang antara lain intisarinya ialah memberi penjelasan berkaitan wang derma yang sama.
Dalam perjumpaan itu, menteri terbabit dikatakan mengesahkan wang yang diterima Najib itu memang datangnya daripada keluarga Diraja Arab Saudi.
Kata menteri tersebut, wang itu pula sebenarnya diperolehi hasil daripada faedah simpanan keluarga Diraja Arab Saudi yang diletakkan di pelbagai institusi kewangan di luar negara.
Oleh kerana keluarga Diraja Arab Saudi tidak mahu menggunakan wang faedah itu yang dianggap sebagai riba, maka ia didermakan kepada pelbagai negara untuk projek-projek pembangunan yang mana Najib menerimanya bagi mewakili Malaysia, demikian kata salah seorang peserta yang hadir mengulangi maksud penjelasan menteri berkenaan dalam perjumpaan tersebut.
Sekali lagi, adakah menteri terbabit juga terlupa dengan penjelasan Peguam Negara bahawa sebahagian besar atau sebanyak RM2,030 juta daripada RM2,600 juta telah dikembalikan semula oleh Najib kerana tidak digunapakai.
Kalau benar wang itu diberikan untuk projek-projek pembangunan, kenapa pula perlu dikembalikan?
Sekali lagi, kenapa dalam usaha pelbagai pihak mahu terus mempertahankan wang tersebut, jawapannya sering saja berbeza-beza dan tidak senada? (SH 16/02/2016).

0

0

votes
Article Rating
Kongsikan artikel ini


SAMA SEPERTI ISTERI, ANAK PEMIMPIN JUGA HARUS BIJAK MEMBAWA DIRI

Bagaikan satu trend kebelakangan ini di mana anak-anak pemimpin sering saja tampil bersuara mempertahankan bapa mereka yang dikritik ramai atas sesuatu isu.
Ketika isu pertukaran Menteri Besar Kedah baru-baru ini, anak Ahmad Bashah dan anak Mukhriz Mahathir, masing-masing tampil bersuara mempertahankan serta memuji bapa sendiri.
Walaupun ada yang memuji, hakikatnya lebih ramai yang tidak berkenan di hati, malah tidak kurang yang mengeji.
Kali ini dan sebenarnya bukan kali pertama pun, anak Ahmad Zahid Hamidi, Nurulhidayah bersuara lagi. Beliau mempertahankan bapanya berhubung rancangan membawa masuk 1.5 juta pekerja Bangladesh untuk tempoh tiga tahun akan datang.
Beliau tidak saja menganggap isu pekerja Bangladesh itu sebagai isu kecil dan bersetuju dengan bapanya bahawa ramai yang memilih kerja, malah membalas kritikan Amran Fans, satu watak jelmaan dalam media sosial dengan membangkitkan soal hari pembalasan dan Padang Mahsyar.
Kenapa sampai Amran Fans yang tidak ketahuan asal usul pun mahu dilayan juga?
Mengapakah sejak akhir-akhir ini anak-anak pemimpin begitu galak bersuara mempertahankan bapa masing-masing sedangkan mereka tidak terlibat pun dalam kancah politik?
Apakah ini sesuatu yang sihat atau menambah rasa menyampah masyarakat?
Di mana pula para penyokong dan jentera maya yang sepatutnya lebih ke depan mempertahankan seseorang pemimpin itu?
Walaupun mungkin boleh difahami luahan rasa anak-anak itu kerana simpati dan ingin sama-sama mempertahankan ayah sendiri daripada pelbagai serangan, tetapi berdiam dirinya mereka adalah jauh lebih baik bagi karier sang bapa.
Dunia politik adalah pilihan bapa mereka dan biarlah hanya orang-orang berkaitan saja mengurus dan berdepan segala hal berkaitan dengannya secara terbuka.
Bukankah dengan berjawatan dalam kerajaan, bapa mereka mempunyai ramai pegawai, pencatur media, penyokong, pendokong, pembodek dan segala macam lainnya yang sanggup bekerja siang dan malam demi menjadi perisai kepada pemimpin yang disayangi?
Sebagai ahli keluarga, tugas anak, sama seperti isteri, ialah memberi sokongan moral dan kekuatan dalaman kepada bapa masing-masing untuk mengharungi cabaran karier politik yang dilalui, bukan turut sibuk di lapangan sambil menonjol-nonjolkan diri.
Tidak perlu dilihat sampai keterlaluan mahu mempamer diri untuk mempertahankan bapa sendiri dalam setiap isu yang timbul seolah-olah bapa mereka itu begitu sempurna sekali sifat kepimpinannya.
Duduk diam-diam, jaga keluarga serta karier dan jika ada kekayaan lebihan hasil pemberian bapa, lebih baiklah bergembira menikmati betapa indah dan seronoknya dunia ini.
Tidak dikenali sebagai anak menteri, apatah lagi jika dapat bertahan daripada dikenali ramai, dikerumuni dan dibanggai, ia sebenarnya jauh lebih terpuji dan memberi nilai yang tinggi kepada karier bapa untuk terus melonjak tengah-tengah masyarakat.
Kalau sayang karier bapa sendiri, sebaiknya sebagai anak, berpada-padalah membawa diri. (SH 16/02/2016).

0

0

votes
Article Rating
Kongsikan artikel ini


SAMPAI BILA KITA HARUS TERTINGGAL BERBANDING NEGARA JIRAN?

Apabila Tun Mahathir Mohamad mengatakan beliau tidak akan putus asa daripada berusaha mengundurkan Najib Razak, ia seharusnya merupakan berita gembira buat kita semua.
Ini kerana ia menunjukkan masih ada harapan untuk menyelamatkan negara ini dan memulihkan kepercayaannya di peringkat antarabangsa yang kita semua sedari telah terjejas teruk sejak timbulnya isu 1MDB dan derma ribuan juta yang masuk ke akaun peribadi Perdana Menteri.
Yang kita paling bimbang ialah jika Tun Mahathir tiba-tiba berhenti daripada mahu menyingkirkan Najib, malah lebih mendukacitakan jika ada khabar-khabar beliau pun terkulai sama dengan “umpan dedak” yang kini banyak ditaburkan di merata-rata sasaran.
Tetapi dengan bekas Perdana Menteri itu mengatakan, “akan terus bangun, cuba dan cuba lagi”, sekurang-kurangnya perjuangan menyelamatkan negara ini masih lagi ada sinarnya.
Harus disedari bahawa sejak merdeka pada tahun 1957, inilah kali pertama negara dibelenggu dengan imej paling buruk yang berpunca daripada skandal peribadi melibatkan seorang pemimpin yang kemudian diletakkan seluruh negara untuk menanggung bebannya.
Lantaran itu, untuk memulihkan kembali imej negara, tiada lain caranya selain memastikan Najib tidak lagi duduk di kerusi empuk yang didudukinya sekarang.
Selagi ada Najib, segala-galanya akan bertambah buruk dan terus buruk tanpa kesudahannya.
Penyingkiran Najib boleh dilakukan sama ada melalui tekanan dalaman sebagaimana yang sedang diusaha-gigihkan oleh Tun Mahathir sekarang atau jika ia berlarutan sehingga ke tarikh PRU 14 akan datang, maka tiada pilihan lain selain memastikan UMNO dan BN ditanggalkan kuasanya daripada mentadbir negara ini.
Tiada sesiapa, kecuali pencinta dedak, yang sanggup melihat Najib terus menjadi Perdana Menteri selepas tahun 2018 nanti kerana ia hanya akan menjadikan negara terus terperosok dalam ketidaktentuan yang memeritkan semua orang.
Jika kita terus gagal menyingkirkan Najib, kita seharusnya malu dengan negara-negara jiran seperti Filipina, Indonesia dan Thailand yang lebih dulu ada kesedaran berbuat demikian.
Marcos, Suharto dan beberapa Perdana Menteri Thailand yang dipenuhi skandal dan kebejatan sehingga busuknya menerobos ke seluruh dunia, lebih awal disingkirkan dan ditolak demi satu tujuan iaitu menyelamatkan negara.
Malah beberapa negara di rantau Arab dan Afrika juga sudah pun berbuat demikian sejak beberapa tahun yang lalu.
Apakah kita bangsa Melayu dan beragama Islam yang sembahyang lima waktu, puasa, selalu berumrah serta menunaikan haji, masih juga tidak dapat menilai antara pemimpin yang baik dengan pemimpin yang penuh dengan masalah?
Apakah juga, melalui sembahyang, puasa, umrah dan haji, kita masih tiada kesedaran dan kekuatan dalam  mentafsir betapa hitamnya imej dan masa depan negara disebabkan pemimpin yang dipenuhi skandal peribadi itu?
Apa sebenarnya masalah sebahagian kita sehingga pemimpin penuh masalah peribadi seperti Najib masih mahu dikekalkan lagi?
Menolak dan bersama-sama menyingkirkan Najib bukanlah untuk memberi kemenangan kepada Tun Mahathir atau sesiapa, tetapi segala-galanya untuk kepentingan dan masa depan negara serta anak cucu kita juga. (SH 17/02/2016).

0

0

votes
Article Rating
Kongsikan artikel ini


TERGAMAKKAH WAN AHMAD TERIMA "DERMA" MAT SABU?

Inilah yang dinamakan solidariti.
Sekumpulan anak-anak muda yang menggelarkan diri mereka “Sahabat Mat Sabu” kini tampil memulakan inisiatif mengutip derma bagi membantu Presiden Amanah, Mohamad Sabu yang berkemungkinan dijatuhkan muflis jika gagal membayar gantirugi sebanyak RM200 ribu kepada bekas Timbalan Pengerusi SPR, Wan Ahmad Wan Omar.
Tampilnya anak-anak muda itu berbuat demikian kerana merasakan Mat Sabu kini dalam kesusahan, selain menganggap isu yang dibangkitkannya sehingga diheret ke mahkamah, turut berkaitan kepentingan rakyat.
Isu yang menyebabkan Mat Sabu disaman dan kemudian dikehendaki membayar gantirugi kepada Wan Omar ialah berkaitan Projek IC di Sabah. Perkara itu dibangkitkannya ketika beliau menjadi Timbalan Presiden Pas.
Menurut maklumat terkini, difahamkan hampir RM20 ribu berjaya dikutip pada hari pertama kempen diadakan.
Berdasarkan semangat kebangkitan rakyat, tidak mustahil derma untuk membantu Mat Sabu itu akan beroleh kejayaan dalam waktu yang tidak terlalu lama.
Jika setiap orang sedia menderma RM10 sekalipun, ia sebenarnya dapat menyumbang nilai yang bermakna dalam menyahut erti solidariti anak-anak muda itu.
Cumanya, oleh kerana ia merupakan kutipan daripada rakyat, tergamakkah Wan Ahmad menerima  “derma gantirugi”  itu atau beliau akan menyedekahkan wang tersebut kepada pihak-pihak lain? (SH 17/02/2016).

0

0

votes
Article Rating
Kongsikan artikel ini


KENAPA 40 TAHUN?

Sabtu ini UMNO akan mengadakan majlis kesyukuran sempena 40 tahun penglibatan Najib Razak dalam politik yang bermula pada 1976 ketika beliau mula-mula bertanding dalam pilihanraya menggantikan tempat bapanya, Allahyarham Tun Razak.
Majlis yang diadakan di PWTC itu bermula jam 6 petang, dimulai dengan solat maghrib, bacaan Yassin, doa selamat, jamuan makan dan ucapan.
Surat jemputan kepada pimpinan UMNO seluruh negara yang ditandatangani oleh Setiausaha Agung UMNO, Tengku Adnan Tengku Mansor berhubung perkara itu sudah pun dikeluarkan sejak kira-kira seminggu yang lalu dan kini didapati bersepah-sepah di media sosial.
Meraikan hari kelahiran atau ulangtahun perkahwinan memang perkara biasa bagi sesiapa, tetapi barangkali tidak pernah mana-mana Perdana Menteri sebelum ini meraikan berapa lama penglibatan mereka dalam dunia politik.
Tun Mahathir Mohamad dan Tun Abdullah Badawi, dua bekas Perdana Menteri yang masih hidup dan lebih berliku perjuangan politik mereka, tidak kedengaran ada berbuat demikian ketika berkuasa dahulu.
Tetapi kenapa Najib mahu tempoh penglibatannya dalam politik diraikan dan mengapa pula  angka 40 tahun itu jadi pilihan?
Kenapa tidak ditunggu sehingga usia karier politiknya mencecah 45 atau 50 tahun? Atau kenapa ketika tempohnya 30 atau 35 tahun dulu tidak diraikan?
Jika ada yang merasakan wujudnya 1MDB sehingga berhutang RM42 bilion dalam tempoh enam tahun dan keupayaan Najib mendapat derma RM2,600 juta sebagai antara perkara-perkara pelik dalam negara, meraikan usia penglibatan dalam politik seorang Perdana Menteri mungkin merupakan satu lagi tambahan kepada kepelikan itu.
Adakah ini merupakan tanda-tanda tahun terakhir keraian penglibatan Najib dalam politik mahu diraikan atas kapasitinya sebagai Presiden UMNO dan Perdana Menteri? (SH 18/02/2016).

0

0

votes
Article Rating
Kongsikan artikel ini